
Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Lietuvos Respublikos socialinių paslaugų įstatymo 13 straipsnio 3 dalimi, Socialinių paslaugų planavimo metodikos, patvirtintos Lietuvos Respublikos Vyriausybės 2006 m. lapkričio 15 d. nutarimu Nr. 1132, 33 punktu ir Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 „Dėl socialinių paslaugų plano formos ir socialinių paslaugų efektyvumo vertinimo kriterijų patvirtinimo“, Birštono savivaldybės taryba nusprendžia:
1. Patvirtinti Birštono savivaldybės 2021 metų socialinių paslaugų planą (pridedamas).
2. Paskelbti šį sprendimą Teisės aktų registre.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka. 

	
	Savivaldybės merė
	                            Nijolė Dirginčienė




	










PATVIRTINTA
Birštono savivaldybės tarybos
2021 m. vasario 12 d.
sprendimu Nr. TSE-28

BIRŠTONO SAVIVALDYBĖS
2021 METŲ SOCIALINIŲ PASLAUGŲ PLANAS

I. ĮVADAS

1. Bendra informacija
Birštono savivaldybės 2021 m. socialinių paslaugų planas parengtas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132, Lietuvos Respublikos socialinės apsaugos ir darbo ministerijos 2007 m. balandžio 12 d. įsakymu Nr. A1-104 „Dėl Socialinių paslaugų plano formos ir socialinių paslaugų efektyvumo vertinimo kriterijų patvirtinimo“  ir kitais socialines paslaugas reglamentuojančiais teisės aktais. 
Birštono savivaldybės 2021 m. socialinių paslaugų plano tikslai atitinka:  
1. Valstybės ilgalaikės raidos strategijos pagrindinį tikslą „Sukurti aplinką plėtoti šalies materialinei ir dvasinei gerovei, kurią apibendrintai nusako žinių visuomenė, saugi visuomenė ir konkurencinga ekonomika“ ir kryptį „Plėsti socialinę paramą ir įveikti skurdą bei socialinę atskirtį“ bei priemones „Įvykdyti socialinių paslaugų reformą, kuri apibrėžtų veiksmingesnius socialinių paslaugų organizavimo būdus, skatintų pačius paslaugų gavėjus ieškoti savęs gelbėjimo būdų, pertvarkytų paslaugų finansavimą, sukurtų bendrą socialinių paslaugų standartų, kokybės vertinimo ir kontrolės mechanizmą“, „Teikti prevencines ir reabilitacines socialines paslaugas socialinės atskirties grupėms, prievartą ir išnaudojimą patyrusiems, sergantiems priklausomybės ligomis, grįžusiems iš įkalinimo vietų ir kitiems asmenims“, kitas priemones. 
2. Birštono savivaldybės strateginio 2020–2022 metų veiklos plano, patvirtinto Birštono savivaldybės tarybos 2019 m. gruodžio 20 d. sprendimu Nr. TS-225 „Dėl Birštono savivaldybės strateginio 2020–2022 metų veiklos plano  patvirtinimo“ Socialinės paramos ir paslaugų teikimo programos tikslus: „Gerinti gyvenimo kokybę šeimoms ir nepasiturintiems asmenims“, „Gerinti gyvenimo kokybę neįgaliems ir pensinio amžiaus žmonėms“.
Rengiant šį socialinių paslaugų planą, buvo naudojami Statistikos departamento prie LR Vyriausybės, Užimtumo tarnybos prie LR socialinės apsaugos ir darbo ministerijos, VĮ Registrų centro, Savivaldybės administracijos struktūrinių padalinių (Socialinės paramos, Teisės ir civilinės metrikacijos, Biudžeto ir apskaitos, Švietimo, kultūros ir sporto skyrių), BĮ Nemajūnų dienos centro, nevyriausybinių organizacijų pateikti duomenys, reikalingi šio socialinių paslaugų plano rengimui.
Socialinių paslaugų plane vartojamos sąvokos atitinka Lietuvos Respublikos socialinių paslaugų įstatyme ir kituose teisės aktuose apibrėžtas sąvokas. 
2. Socialinių paslaugų teikimo ir plėtros tikslai
Pagrindiniai socialinių paslaugų teikimo ir plėtros tikslai:
[bookmark: part_d4b422c11b2a496693032c4de3a7ca5e]1.  Vykdant valstybės ir savivaldybės socialinę politiką, užtikrinti kokybiškas socialines paslaugas savivaldybės teritorijoje gyvenantiems asmenims (šeimoms), atsižvelgiant į individualius jų poreikius. 
[bookmark: part_9ab039c22e5d456bab4de589ec8b7157][bookmark: part_45af79e9ef8547bba94ea6197b226346]2.  Mažinti gyventojų įvairių socialinių grupių atskirtį ir gerinti socialinių paslaugų prieinamumą, kompleksiškumą.
[bookmark: part_06f247838a7e490cab1d9b7b0d582f5e]3. Plėsti socialinių paslaugų įvairovę, į jų teikimą įtraukiant nevyriausybines ir bendruomenines organizacijas bei savanorius.
[bookmark: part_e417f7cddc5b41fab3726940808cae83]4. Teikiant socialines paslaugas, aktyviai bendradarbiauti su vaiko teisių apsaugos ir įvaikinimo, užimtumo, policijos tarnybomis, švietimo, sveikatos bei kitomis įstaigomis ir organizacijomis.
3. Socialinių paslaugų plano rengėjai
Socialinių paslaugų planą rengė Birštono savivaldybės administracijos Socialinės paramos skyriaus (toliau – Skyrius), kuris yra atsakingas už socialinių paslaugų planavimą, organizavimą ir administravimą, specialistai: vedėja Milda Ramanauskienė, pavaduotoja Vilma Burbienė, vyr. specialistės Birutė Jakučionienė, Danutė Lėckienė, socialinio darbo specialistė Lina Kamarauskienė. Plano finansinę dalį ruošė Biudžeto ir apskaitos skyriaus buhalterė Justina Raišytė.
Planas parengtas bendradarbiaujant su BĮ Nemajūnų dienos centru, nevyriausybinėmis organizacijomis, kitomis įstaigomis ir organizacijomis. 
II. BŪKLĖS ANALIZĖ
4. Savivaldybės socialinės ekonominės ir demografinės situacijos įvertinimas
4.1. Savivaldybės gyventojų skaičius ir sudėtis
Birštono savivaldybės administracijos Teisės ir civilinės metrikacijos skyriaus duomenimis, deklaruotų gyventojų skaičius Savivaldybėje, kaip ir visoje šalyje, mažėjantis. Savivaldybės gyventojų skaičius ir sudėtis 2021 m. sausio 1 d. pateiktas 1-oje lentelėje.
1 lentelė. Gyventojų skaičius ir sudėtis Birštono savivaldybėje
	Eil. Nr.
	Rodiklis
	2021-01-01

	1.
	Gyventojų skaičius:
	4484

	1.1
	Mieste deklaruotų gyventojų skaičius
	3288

	1.2
	Kaimiškoje teritorijoje deklaruotų gyventojų skaičius
	1180

	1.3
	Gyventojų, įtrauktų į gyvenamosios vietos neturinčių asmenų apskaitą, skaičius
	16

	2.
	Gyventojų skaičius pagal amžiaus grupes:
	

	2.1
	darbingo amžiaus asmenų skaičius
	2654

	2.2
	pensinio amžiaus asmenų skaičius
	1235

	2.3
	vaikų skaičius
	595

	3.
	Suaugusių asmenų su negalia (gaunančių invalidumo, netekto darbingumo, neįgaliojo šalpos pensijas) skaičius 
	328

	4.
	Suaugusių asmenų, kuriems nustatytas specialusis nuolatinės priežiūros (pagalbos) ar slaugos poreikis, skaičius
	138

	5.
	Vaikų su negalia skaičius
	13

	6.
	Vaikų su negalia, kuriems nustatytas specialusis nuolatinės priežiūros (pagalbos) ar slaugos poreikis, skaičius
	4

	7.
	Šeimų, patiriančių socialinę riziką, skaičius  
	14

	8.
	Vaikų skaičius šeimose, patiriančiose socialinę riziką 
	26

	9.
	Šeimų, globojančių vaikus, skaičius / iš jų tėvų prašymu
	7/0

	10.
	Šeimose globojamų vaikų skaičius
	9

	11.
	Vaikų, globojamų institucijose, skaičius
	0


Šaltiniai: Birštono savivaldybės administracijos Teisės ir civilinės metrikacijos skyrius, https://atvira.sodra.lt/lt-eur/, Statistinės suvestinės | VĮ Registrų centras (registrucentras.lt)
Per metus deklaruotų gyventojų skaičius Savivaldybėje sumažėjo 17 asmenų (2020 m. sausio 1 d. savivaldybės gyventojų skaičius – 4501, 2021 m. sausio 1 d. – 4484). Tai mažiausias deklaruotų Savivaldybės gyventojų skaičiaus mažėjimas per pastaruosius 5 metus (vidutinis metinis gyventojų mažėjimo vidurkis – 74,6). 
1-oje lentelėje pateiktas gyventojų skaičius, pagal deklaruotą gyvenamą vietą Savivaldybėje, rodo 2,79 karto didesnę gyventojų populiaciją mieste, nei kaimiškoje Savivaldybės teritorijoje. Duomenys apie Savivaldybės gyventojų sudėtį pagal amžiaus grupes, rodo, kad 59,19 proc. visų Savivaldybės gyventojų sudaro darbingo amžiaus asmenys, 27,54 proc. – pensinio amžiaus asmenys, 13,27 proc. – vaikai. Gyventojų sudėtis pagal amžiaus grupes procentine išraiška pavaizduoti 1-oje diagramoje. 
1 diagrama. Gyventojų sudėtis pagal amžiaus grupes Birštono savivaldybėje 2021 m. sausio 1 d. 

Šaltinis: Statistinės suvestinės | VĮ Registrų centras (registrucentras.lt)

Gyventojų skaičiaus mažėjimą Savivaldybėje įtakoja neigiama natūrali gyventojų kaita. Skirtumas tarp gimusiųjų ir mirusiųjų skaičiaus per pastaruosius metus išlieka neigiamas (-33), tačiau, lyginant su 2019 metais, sumažėjęs. Šie duomenys pavaizduoti 2-oje lentelėje.
2 lentelė. Natūrali gyventojų kaita Birštono savivaldybėje 2015–2020 metais.
	Metai
	2015
	2016
	2017
	2018
	2019
	2020

	Gimė
	40
	46
	47
	31
	37
	41

	Mirė
	70
	86
	64
	71
	82
	74

	Natūrali kaita
	-30
	-40
	-17
	-40
	-45
	-33


Šaltinis: Birštono savivaldybės administracijos Teisės ir civilinės metrikacijos skyrius.
Gyventojų skaičiaus kaitą įtakoja ir gyventojų migracija. Savivaldybės administracijos Teisės ir civilinės metrikacijos skyriaus duomenimis, 2020 metais atvykimą į Birštono savivaldybę deklaravo 251 asmuo. Išvykimą į kitas užsienio valstybes deklaravo 25 asmenys, t. y. du kartus mažiau nei 2019 metais. Emigracijos ir imigracijos rodikliai 2015–2020 metais pavaizduoti 2-oje diagramoje. 
2 diagrama. Emigracijos ir imigracijos situacija Birštono savivaldybėje 2015–2020 metais

Šaltinis: https://osp.stat.gov.lt/statistiniu-rodikliu-analize#/
1-oje lentelėje pateikti duomenys apie šeimose globojamų vaikų ir šeimų, globojančių vaikus, skaičių, rodo nekintančią situaciją. 2020 metais, kaip ir ankstesniais, Savivaldybėje 7 globėjai, globojo 8 kitų savivaldybių vaikus ir 1 Birštono savivaldybės vaiką. 6 vaikai buvo globojami artimų giminaičių šeimose, 3 vaikai svetimų asmenų šeimose. 1 vaikas, kuriam globa nustatyta mūsų savivaldybės, yra globojamas kitoje savivaldybėje, artimų giminaičių šeimoje. Nuo 2016 metų nei vienas Birštono savivaldybės vaikas nebuvo globojamas institucinėje globoje.
 
4.2. Gyventojų socialinių paslaugų poreikius lemiantys veiksniai
Socialinių paslaugų poreikis Savivaldybėje tiesiogiai susijęs su vykstančiais socialiniais procesais visuomenėje. Šalies ekonominės sąlygos išryškina žmonių grupes, kurioms socialinės paslaugos tampa ypač svarbios. Kaip ir kitų šalies savivaldybių, Birštono savivaldybės gyventojų socialinių paslaugų poreikius lemia panašūs veiksniai:
4.2.1. Visuomenės senėjimas.
Senyvo amžiaus asmenys – viena iš pagrindinių socialinių paslaugų gavėjų grupių savivaldybėje. Remiantis VĮ Registrų centro duomenimis už 2020 metus, Birštono savivaldybės pensinio amžiaus gyventojų procentas (27,54), lyginant su Lietuvos pensinio amžiaus gyventojų procentu (22,76), didesnis 5 procentais. 
Šią socialinę grupę veikia įvairūs amžių sąlygojantys veiksniai: pasitraukimas iš darbinės veiklos, žemas pragyvenimo lygis, sumažėjusios galimybės savarankiškai rūpintis asmeniniu (šeimos) gyvenimu ir dalyvavimu visuomeniniame gyvenime, sveikatos problemos, negalia, našlystė, dezorientacija greitai besikeičiančioje aplinkoje. Senyvo amžiaus asmenims labai reikalingos bendravimo, pagalbos į namus, socialinės globos, transporto organizavimo, aprūpinimo techninės pagalbos priemonėmis ir kt. paslaugos. 
4.2.2. Negalia.
Valstybinio socialinio draudimo fondo valdybos prie Socialinės apsaugos ir darbo ministerijos duomenimis, pavaizduotais 1-oje lentelėje, 2020 m. pabaigoje Birštono savivaldybėje gyveno 328 suaugę asmenys su negalia, gaunantys invalidumo, netekto darbingumo arba šalpos neįgalumo pensijas ir 13 vaikų su negalia. Skyriaus duomenimis, 142 asmenims yra mokama slaugos ar priežiūros (pagalbos) išlaidų tikslinė  kompensacija. Apibendrinant galima teigti, kad apie 10 proc. visų Savivaldybės gyventojų nustatytas neįgalumas arba specialieji poreikiai.
Savivaldybės neįgaliesiems reikalingos panašios socialinės paslaugos kaip ir senyvo amžiaus asmenims. Tai pagalbos į namus, socialinės globos, transporto, aprūpinimo techninės pagalbos priemonėmis, būsto pritaikymo neįgaliųjų poreikiams ir kitos paslaugos, galinčios sumažinti neigiamą sveikatos sutrikimų poveikį gyvenimo kokybei, padidinti neįgalių asmenų savarankiškumą ir darbingumą bei atitinkamai užkirsti kelią socialinei atskirčiai. 
4.2.3. Piktnaudžiavimas alkoholiu, narkotinėmis, toksinėmis ar psichotropinėmis medžiagomis.
Tai lemia vaikų ir šeimų, suaugusių asmenų socialinės rizikos patyrimą. Kompleksine pagalba, socialinėmis paslaugomis galima užkirsti kelią šių problemų atsiradimui arba sumažinti neigiamas pasekmes, todėl asmenims, piktnaudžiaujantiems alkoholiu, narkotinėmis ir kitomis medžiagomis, itin reikalingos psichologinės, socialinės, reabilitacijos įstaigų teikiamos paslaugos. Skyriaus duomenimis, 2020 m. pabaigoje Savivaldybėje gyveno 33 suaugę asmenys, patiriantys socialinę riziką (vartojantys alkoholį, neturintys nuolatinės gyvenamosios vietos,  nedirbantys, linkę į nusikalstamą veiką ir kt.) ir 14 šeimų, patyrusių socialinę riziką, kurioms taikytas atvejo vadybos procesas, 6-iose iš jų pagrindinė rizikos patyrimo priežastis  –  piktnaudžiavimas alkoholiu.  
4.2.4. Socialinių įgūdžių stoka
[bookmark: part_661cc0184c2e4fb4b97287d81c5a78ec]Dažnai šeimose problemos būna kompleksinės, t. y., šeimose ne tik piktnaudžiaujama alkoholiu ir kitomis medžiagomis, bet taip pat pasireiškia smurtas, vaikų nepriežiūra, socialinių įgūdžių praradimas ar jų stoka ir kt. 2020 metais Savivaldybėje buvo 14 šeimų, patyrusių socialinę riziką, kurioms buvo pradėtas atvejo vadybos procesas: 6-iose iš jų pagrindinė rizikos priežastis – socialinių įgūdžių stoka, 6-iose iš jų pagrindinė rizikos patyrimo priežastis – piktnaudžiavimas alkoholiu, 2-ose – smurtas artimoje aplinkoje.  Minėtose 14-oje šeimų auga 26 vaikai. Šioms šeimoms reikalinga kompleksinė pagalba, t. y. socialinės, sveikatos priežiūros, švietimo, psichologinės ir kitokios pagalbos priemonių derinys, sudarantis sąlygas vaikų atstovams pagal įstatymą užtikrinti vaikams saugią aplinką, kokybišką šeimos funkcionavimą ir jos gerovę.  
Nuo 2018 metų liepos 1 d. įsigaliojus Lietuvos Respublikos vaiko teisių apsaugos pagrindų įstatymui, pasikeitė darbas su socialinę riziką patiriančiomis šeimomis, t. y. buvo panaikinta socialinės rizikos šeimų, auginančių vaikus, apskaita ir šios apskaitos tvarka, Savivaldybei prisidėjo naujų funkcijų, kurias iki tol vykdė Vaiko teisių skyrius: globos organizavimas, atvejo vadybos kuravimas, paslaugų šeimoms, patiriančioms riziką, planavimas. Pasikeitęs teisinis reglamentavimas bei aktyvus socialinis darbas su šeimomis lėmė šeimų, patyrusių socialinę riziką, skaičiaus mažėjimą, skaičiai pavaizduoti 6-oje diagramoje. 
6 diagrama. Šeimų, patiriančių socialinę riziką, bei jose augančių vaikų skaičiaus kaita 2015–2020 m. 

Šaltinis: Socialinės paramos skyrius, BĮ Nemajūnų dienos centras
4.3. Nesimokantis, nestudijuojantis, nedirbantis ir (ar) linkęs nusikalsti jaunimas.
Vadovaujantis Lietuvos Respublikos jaunimo politikos pagrindų įstatymu, jaunas žmogus – tai asmuo nuo 14 iki 29 metų (įskaitytinai). Nesimokantys, nestudijuojantys, nedirbantys ir (ar) linkę nusikalsti jaunuoliai – dar viena socialinę riziką, bei atskirtį patirianti socialinė grupė, kuriai reikalingas ypatingas visų institucijų dėmesys ir profesionali kompleksinė pagalba, siekiant padėti integruoti šiuos asmenis į visuomenę, užkirsti kelią kylančioms pasekmėms – galimai nusikalstamai veiklai ir kt. Alytaus apskrities vyriausiojo policijos komisariato Birštono policijos komisariato duomenimis, 2020 metais 9  administracinius teisės nusižengimus padarė asmenys iki 18 metų,  22 administracinius teisės nusižengimus  – asmenys nuo 18 iki 29 metų. 
Dėl 6 nusikalstamų veikų, kurias įvykdė Birštono savivaldybės jaunimas, buvo pradėti ikiteisminiai tyrimai. Iš jų: 1 asmuo  iki 16 metų, 1 asmuo nuo 16 iki 18 metų, 4 asmenys nuo 18 iki 29 metų.
4.4. Nedarbo lygis Birštono savivaldybėje
Bedarbių santykį su dirbančiaisiais rodo bedarbių procentas nuo darbingo amžiaus žmonių, kuris leidžia palyginti bedarbių skaičių ir nedarbo problematiką. Užimtumo tarnybos prie Socialinės apsaugos ir darbo ministerijos duomenimis, registruotas nedarbas 2020 metais augo visose šalies savivaldybėse. Registruotų bedarbių ir darbingo amžiaus gyventojų santykis Birštono savivaldybėje taip pat išaugo iki 12,2 proc. (šalies – 16,1 proc.), tačiau Savivaldybė išliko tarp žemiausio bedarbių ir darbingo amžiaus gyventojų santykio teritorijų. Šio santykio padidėjimą įtakojo COVID-19 pandemija bei su ja susijusios ekstremalios situacijos įvedimas, skelbiami karantinai. Per metus, t. y. iki 2021 m. sausio 1 d. bedarbių ir darbingo amžiaus gyventojų santykis Savivaldybėje padidėjo 5,4 procentiniais punktais. 2020 m. sausio 1 d. šis santykis Birštone siekė – 6,8 proc. (šalyje – 8,7 proc.), 2019 m. sausio 1 d. bedarbių ir darbingo amžiaus gyventojų santykis buvo dar mažesnis – 6,4 proc. (šalies – 8,9 proc.). Bedarbystės rodikliai pavaizduoti 3-oje diagramoje.
3 diagrama. Registruotų bedarbių skaičius Birštono savivaldybėje 2015–2020 m. 

Šaltinis: pub-edition-file (stat.gov.lt)
Vidutinis metinis bedarbių skaičius (211,8) 2020 metais – didžiausias per pastaruosius 6 metus. Bedarbių skaičiaus ženklų didėjimą įtakojo sugriežtinto karantino apribojimai, dėl kurių paslaugas teikiančios įstaigos apribojo arba sustabdė veiklą, dalis žmonių neteko darbų. 
Vidutinis metinis ilgalaikių bedarbių skaičius ir jo kaita 2015–2020 metais pavaizduota 3-oje lentelėje. 
3 lentelė. Vidutinis metinis ilgalaikių bedarbių skaičius 2015–2020 m. 
	
	2015 m.
	2016 m.
	2017 m.
	2018 m.
	2019 m.
	2020 m.

	Vidutinis metinis ilgalaikių bedarbių skaičius
	60,0
	33,8
	14,10
	30,5
	34,3
	46,1



2020 m. pabaigos registruoto bedarbio portretas pagal amžių ir išsilavinimą pavaizduotas 4–5-oje diagramose. 
4 diagrama. Bedarbiai pagal amžiaus grupes Birštono savivaldybėje 2020 m. pabaigoje. 

Šaltinis pub-edition-file (stat.gov.lt)
4-oje diagramoje pateikti duomenys rodo didžiausią bedarbių skaičių tarp 50–59 metų amžiaus asmenų. 
5 diagrama. Bedarbiai pagal išsilavinimą Birštono savivaldybėje 2020 m. pabaigoje.

Šaltinis pub-edition-file (stat.gov.lt)
5-oje diagramoje pateikti duomenys rodo didžiausią vidurinį išsilavinimą įgijusių registruotų bedarbių skaičių.
III. SOCIALINIŲ PASLAUGŲ UŽTIKRINIMO SAVIVALDYBĖS GYVENTOJAMS ANALIZĖ
5. Esamos socialinių paslaugų infrastruktūros Savivaldybėje analizė
Socialinių paslaugų tinklą Birštono savivaldybėje sudaro tik nestacionarios socialinių paslaugų įstaigos, įvardytos 4-oje lentelėje.
4 lentelė. Socialinių paslaugų infrastruktūra Birštono savivaldybėje
	Eil. Nr.
	Socialinių paslaugų įstaigos tipas pagal žmonių socialines grupes1
	Socialinių paslaugų įstaigos pavadinimas
	Pavaldumas2
	Vietų (gavėjų) skaičius3

	
	
	
	
	Iš viso
	Iš jų finansuojamų Savivaldybės

	1.
	Socialinės globos namai
	nėra
	-
	-
	-

	2.
	Šeimynos
	nėra
	-
	-
	-

	3.
	Laikino gyvenimo namai
	nėra
	-
	-
	-

	4.
	Dienos socialinės globos centrai 
	BĮ Nemajūnų dienos centras (dienos soc. globos, integralios pagalbos paslaugos asmenų namuose)
	Savivaldybė
	24
	Iš dalies

	5.
	Savarankiško gyvenimo namai
	nėra
	-
	-
	-

	6.
	Socialinės priežiūros centrai
	BĮ Nemajūnų dienos centras (socialinės priežiūros paslaugos)
	Savivaldybė
	47
	Iš dalies

	
	
	Birštono savivaldybės neįgaliųjų draugija
	NVO
	32
	Iš dalies

	7.
	Bendruomeninės įstaigos (teikiamos bendrosios socialinės paslaugos)
	Birštono parapijos „Caritas“ bendruomenės namai
	NVO
	40
	40

	
	
	Birštono savivaldybės neįgaliųjų draugija (bendrosios soc paslaugos, soc. reabilitacijos neįgaliesiems paslaugos)
	NVO
	55
	55


Kaip jau minėta, Savivaldybėje nėra stacionarių socialinių paslaugų įstaigų, todėl, atsiradus trumpalaikės ar ilgalaikės socialinės globos poreikiui, paslaugos perkamos kitų savivaldybių socialinių paslaugų įstaigose, atsižvelgiant į asmens pageidavimą ir socialinių paslaugų kainą. 
Vaikams, likusiems be tėvų globos, laikinosios priežiūros paslaugas, vadovaujantis 2018 m. vasario 9 d. bendradarbiavimo sutartimi Nr. (11.18)-IS-038 „Dėl socialinės globos paslaugų teikimo likusiems be tėvų globos vaikams“, suteiktų VšĮ Kazlų Rūdos socialinės paramos centras. Tikėtina, kad tolesnę vaiko globą / rūpybą užtikrintų artimi giminaičiai arba būtų ieškoma globėjų. 
Nevyriausybinių organizacijų veikla remiama finansuojant jų veiklos projektus. Šių organizacijų veikloms bei jų organizuojamiems renginiams suteikiamos patalpos, įranga, transportas.
5.1. Socialinių paslaugų infrastruktūros išsidėstymas ir socialinių paslaugų teikimo savivaldybėje pakankamumo lygis
Vienas iš socialinių paslaugų organizavimo principų – prieinamumas. Nors pagrindinė Savivaldybės socialinių paslaugų įstaiga BĮ Nemajūnų dienos centras (toliau – Centras) įsikūręs Savivaldybės kaimiškoje teritorijoje, Topolių g. 1, Geležūnų k., Birštono sen., Birštono sav., tačiau užtikrinamas paslaugų prieinamumas visiems Savivaldybės gyventojams. Centro pastate veikia vaikų dienos centras, globos centras ir bendruomeniniai šeimos namai, organizuojamos specialiosios paslaugos į namus, darbas su šeimomis ir kt. Centro pastate patalpos yra pritaikytos asmenų su negalia poreikiams, atitinka higienos normas, saugumo ir technikos reikalavimus, Centras aprūpintas transporto priemonėmis.
Birštono mieste, Birutės g. 4, įsikūrusi Birštono savivaldybės neįgaliųjų draugija (toliau – Draugija) teikia bendrąsias socialines paslaugas neįgaliesiems, taip pat Draugija yra pagrindinė socialinės reabilitacijos paslaugų teikėja Savivaldybėje. Patalpos pritaikytos neįgaliųjų poreikiams ir atitinka higienos bei kitus reikalavimus.
Kitas socialinės reabilitacijos paslaugų teikėjas savivaldybėje – VšĮ Lietuvos aklųjų ir silpnaregių sąjungos (LASS) pietvakarių centro Prienų rajono filialas, įsikūręs J. Basanavičiaus g. 16,  Prienuose, teikiantis paslaugas Savivaldybės akliesiems ir silpnaregiams jų namuose ir filialo patalpose, Prienuose. 
Darbas su jaunimu organizuojamas Birštono atviroje jaunimo erdvėje,  įsikūrusioje VšĮ Birštono pirminės sveikatos priežiūros centro, Jaunimo g. 8, Birštone, patalpose. Patalpos pritaikytos jaunimo veikloms ir užimtumui organizuoti. Vasaros metu susitikimai su jaunimu organizuoti lauke, atviroje erdvėje, šalia riedlenčių aikštelės, Birštono centriniame parke.
Birutės g. 10A, Birštono mieste įsikūrę Birštono parapijos Caritas bendruomenės namai, daugumos Birštono savivaldybės nevyriausybinių organizacijų veiklos ir registracijos vieta. Patalpos pritaikytos neįgaliųjų poreikiams ir atitinka higienos bei kitus reikalavimus.
Birštono savivaldybėje, skirtingose kaimiškose teritorijose veikia penkios bendruomeninės organizacijos, o Birštono mieste – viena bendruomeninė organizacija.
	6. Savivaldybės galimybių teikti socialines paslaugas ir socialinių paslaugų poreikio įvertinimas
Gyventojų poreikiai tenkinami pagal nustatytus socialinių paslaugų poreikius ir  savivaldybės finansines galimybes. Paslaugų poreikio vertinimas pateiktas 5-oje lentelėje.
5 lentelė. Socialinių paslaugų poreikio vertinimas Birštono savivaldybėje 2020 metais:
	Eil. Nr.
	Socialinių paslaugų rūšys pagal žmonių socialines grupes4
	Asmenų (šeimų) skaičius, kuriems socialinių paslaugų poreikis
	1000 gyventojų tenka vietų (gavėjų)
	Iš jų finansuoja Savivaldybė

	
	
	įvertintas
	nepatenkin
tas
	
	

	1
	2
	3
	4
	6
	7

	1.
	Ilgalaikė socialinė globa 
	10
	1
	0,01
	5

	1.1
	suaugusiems asmenims su  sunkia negalia
	5
	1
	0,005
	0

	1.2
	suaugusiems asmenims su negalia, senyvo amžiaus asmenims
	5
	0
	0,005
	5

	2.
	Trumpalaikė socialinė globa 
	0
	0
	0
	0

	3.
	Dienos socialinė globa institucijoje 
	0
	0
	0
	0

	3.1
	neįgaliems vaikams
	0
	0
	0
	0

	4.
	Dienos socialinė globa asmens namuose 
	6
	0
	0
	0

	4.1
	neįgaliems vaikams
	0
	0
	0
	0

	4.2
	suaugusiems neįgaliems asmenims
	0
	0
	0
	0

	4.3
	senyvo amžiaus asmenims
	6
	0
	0,006
	3

	5.
	Integrali pagalba asmens namuose
	5
	0
	0,005
	0

	6.
	Apgyvendinimas savarankiško gyvenimo namuose 
	0
	0
	0
	0

	7.
	Pagalba į namus  
	11
	0
	0,011
	11

	7.1
	senyvo amžiaus asmenims
	11
	0
	0,011
	11

	8.
	Socialinių įgūdžių ugdymas ir palaikymas institucijoje 
	0
	0
	0
	0

	9.
	Socialinių įgūdžių ugdymas ir palaikymas asmens (šeimos) namuose 
	0
	0
	0
	0

	10.
	Laikinas nakvynės suteikimas
	0
	0
	0
	0

	11.
	Kitos socialinės priežiūros paslaugos: apgyvendinimo nakvynės namuose paslaugos
	0
	0
	0
	0



4 Lentelė užpildoma pagal Socialinių paslaugų kataloge žmonių socialinėms grupėms numatytas socialinių paslaugų rūšis. 
6.1. Savivaldybės organizuojamų socialinių paslaugų analizė 
Birštono savivaldybėje teikiamos socialinės paslaugos, numatytos Socialinių paslaugų kataloge. Atsižvelgiant į šio Socialinių paslaugų plano 4.2 papunktyje pateiktus gyventojų socialinių paslaugų poreikius lemiančius veiksnius, galima teigti, jog pagrindiniais socialinių paslaugų gavėjais Birštono savivaldybėje išlieka senyvo amžiaus asmenys ir jų šeimos bei suaugę asmenys su negalia ir jų šeimos. Kiti gavėjai – šeimos ir jose augantys vaikai, jaunimas, suaugę asmenys, patiriantys socialinę riziką. 
Visiems Savivaldybės gyventojams, 2020 metais besikreipusiems dėl socialinių paslaugų, įvertinus paslaugų poreikį, paslaugos suteiktos. Laukiančių eilėse dėl bendrųjų ar specialiųjų socialinių paslaugų suteikimo 2020 metais nebuvo. Iškilus poreikiui paslaugoms, kurios neteikiamos Savivaldybės socialinių paslaugų įstaigose, šios paslaugos asmeniui organizuojamos jas perkant iš kitų savivaldybių ar valstybės paslaugų teikėjų, esant poreikiui, organizuojamos transporto paslaugos iki paslaugų suteikimo vietos. 
Birštono savivaldybės galimybių teikti socialines paslaugas ir teikimo apimčių palyginimas su Lietuvos socialinių paslaugų išvystymo normatyvais, patvirtintais Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23, pateiktas 6-oje lentelėje.
6 lentelė. Birštono savivaldybės galimybių teikti socialines paslaugas ir teikimo apimčių palyginimas su Lietuvos socialinių paslaugų išvystymo normatyvais.
	Eil. Nr.
	Socialinių paslaugų rūšys pagal žmonių socialines grupes
	10 000 gyventojų tenka
	4484 Birštono savivaldybės gyventojams teko

	
	
	vietų1
	gavėjų2
	gavėjų

	1.
	Senyvo amžiaus asmenys ir jų šeimos
	

	1.1.
	Pagalba į namus
	x
	40
	47

	1.2.
	Dienos socialinė globa / integrali pagalba į namus
	x
	7
	21/13

	1.3.
	Dienos socialinė globa ir socialinė priežiūra įstaigoje (socialinių paslaugų centre, dienos centre, šeimos paramos centre, paramos šeimai tarnyboje, krizių centre ir kt.) 
	x
	60
(kartu su 2.3 papunkčiu
	0

	1.4.
	Apgyvendinimas savarankiško gyvenimo namuose
	2
	x
	0

	1.5.
	Trumpalaikė socialinė globa 
	1,2
	x
	0

	1.6.
	Ilgalaikė socialinė globa
	20
	x
	19

	2.
	Suaugę asmenys su negalia ir jų šeimos
	

	2.1.
	Pagalba į namus, socialinių įgūdžių ugdymas ir palaikymas asmens (šeimos) namuose
	x
	10
	0

	2.2. 
	Dienos socialinė globa / integrali pagalba į namus
	x
	4
	3/2

	2.3.
	Dienos socialinė globa ir socialinė priežiūra įstaigoje (socialinių paslaugų centre, dienos centre, šeimos paramos centre, paramos šeimai tarnyboje, krizių centre ir kt.)
	x
	60
(kartu su 1.3 papunkčiu)
	3

	2.4.
	Trumpalaikė socialinė globa
	1,5
	x
	0

	2.5.
	Apgyvendinimas savarankiško gyvenimo namuose
	4
	x
	0

	2.6.
	Ilgalaikė socialinė globa:
	
	
	4

	2.6.1.
	grupinio gyvenimo namuose
	2
	x
	0

	2.6.2.
	socialinės globos namuose
	7
	x
	4

	3.
	Šeimos ir vaikai
	

	3.1.
	Šeimos socialinių įgūdžių ugdymas ir palaikymas jos namuose
	x
	43
	14

	3.2.
	Socialinių įgūdžių ugdymas ir palaikymas socialinės priežiūros centre (dienos centre, socialinių paslaugų centre, vaikų dienos centre, paramos šeimai centre ir kt.): 
	
	
	

	3.2.1.
	vaikų
	x
	30
	0

	3.2.2.
	šeimų
	x
	26
	0

	3.3.
	Šeimos apgyvendinimas laikino gyvenimo namuose (įstaigoje motinoms ir vaikams, krizių centre ir kt.), savarankiško gyvenimo namuose
	3,5
(kartu su 4.2 papunkčiu)
	x
	0

	3.4.
	Pagalba globėjui (rūpintojui), įvaikintojui
	x
	4,5
	6

	3.5.
	Dienos socialinė globa / integrali pagalba į namus ir pagalba į namus vaikui su negalia (jo šeimai)  
	x
	1
	1


	3.6.
	Dienos socialinė globa ir socialinė priežiūra įstaigoje (socialinių paslaugų centre, dienos centre, šeimos paramos centre, paramos šeimai tarnyboje ir kt.) vaikui su negalia 
	11
	x
	0

	3.7.
	Trumpalaikė socialinė globa vaikui  su negalia
	2
	x
	0

	3.8.
	Ilgalaikė socialinė globa vaikui su negalia:
	
	
	0

	3.8.1.
	grupinio gyvenimo namuose 
	0,3
	x
	0

	3.8.2.
	socialinės globos namuose 
	0,2
	x
	0

	3.9.
	Ilgalaikė (trumpalaikė) socialinė globa likusiam be tėvų globos vaikui:
	
	
	0

	3.9.1.
	šeimynoje
	2
	x
	0

	3.9.2.
	bendruomeniniuose vaikų globos namuose
	4
	x
	0

	3.9.3.
	vaikų socialinės globos namuose
	2
	x
	0

	3.10.
	Apgyvendinimas savarankiško gyvenimo namuose be tėvų globos likusiems jaunuoliams, paliekantiems  institucinę globą 
	0,2
	x
	0

	4.
	Socialinės rizikos suaugę asmenys
	

	
4.1.
	Socialinių įgūdžių ugdymas ir palaikymas asmens namuose, socialinės priežiūros centruose (dienos centre, socialinių paslaugų centre, krizių centre, paramos šeimai centre ir kt.)
	x
	8
	0

	4.2.
	Asmens apgyvendinimas laikino gyvenimo namuose (įstaigoje motinoms ir vaikams, krizių centre ir kt.), savarankiško gyvenimo namuose 
	3,5
(kartu su 3.3 papunkčiu)
	x
	0

	4.3.
	Apgyvendinimas nakvynės namuose ir laikino apnakvindinimo vietose
	5,5
	x
	0

	4.4.
	Trumpalaikė socialinė globa psichologinės bei socialinės reabilitacijos įstaigoje
	1,5
	x
	0


1 Vietų skaičius socialinių paslaugų įstaigoje. 
2  Vidutinis gavėjų skaičius per mėnesį.
Pagrindinis socialinių paslaugų teikėjas Birštono savivaldybėje yra Centras, teikiantis socialinę pagalbą Savivaldybės gyventojams (jų šeimos nariams), kurie dėl amžiaus, neįgalumo, socialinių problemų neturi arba praradę gebėjimus savarankiškai rūpintis asmeniniu (šeimos) gyvenimu, palaikyti socialinius ryšius su visuomene, įveikti socialinę atskirtį. Centras taip pat didina Birštono savivaldybės kaimo narių įsitraukimą į visuomeninį gyvenimą.
Centras teikia įvairias socialines paslaugas: bendrąsias ir specialiąsias socialines paslaugas. Taip pat aprūpina Savivaldybės gyventojus techninės pagalbos priemonėmis, 2020 metais išduotos 44 techninės pagalbos priemonės. 
Nuo 2020 m. spalio mėn. Centro teikiamų paslaugų įvairovė papildyta Laikino atokvėpio paslaugomis. Birštono savivaldybės taryba 2020 m. spalio 2 d. sprendimu Nr. TS-165 „Dėl laikino atokvėpio paslaugos teikimo ir organizavimo Birštono savivaldybės gyventojams tvarkos aprašo ir vietų skaičiaus laikino atokvėpio paslaugai teikti BĮ Nemajūnų dienos centre patvirtinimo“ patvirtino Laikino atokvėpio paslaugos teikimo ir organizavimo Birštono savivaldybės gyventojams tvarkos aprašą bei nustatė didžiausią leistiną Laikino atokvėpio paslaugų, organizuojant dienos socialinės globos paslaugas BĮ Nemajūnų dienos centre, gavėjų skaičių – 7. Laikino atokvėpio paslaugos teikimo tikslas – sudaryti sąlygas šeimos nariams, artimiesiems, gyvenantiems kartu su vaiku su negalia, suaugusiu asmeniu su negalia ar nustatytais specialiaisiais poreikiais ir juos prižiūrintiems ir (ar) globojantiems, derinti asmeninį ir visuomeninį gyvenimą su neįgalių asmenų priežiūra, globa (rūpyba). Prašymų laikino atokvėpio paslaugoms 2020 metais negauta. 
Nuo 2017 m. tęsiamas ir projektas „Integrali pagalba į namus Birštono savivaldybėje“, finansuojamas Europos Socialinio fondo agentūros lėšomis. Integralios pagalbos (dienos socialinės globos ir slaugos) paslaugos užtikrinamos Savivaldybės gyventojams, kuriems nustatytas slaugos poreikis.
Centras teikia socialinių įgūdžių ugdymo ir palaikymo paslaugas šeimoms, patiriančioms socialinę riziką, bei vykdo atvejo vadybos procesą. Efektyvus darbas su šeimomis, patiriančioms socialinę riziką, galimas tik bendradarbiaujant socialiniams darbuotojams, dirbantiems su šeima, atvejo vadybininkui, Socialinės paramos skyriui, švietimo ir / ar medicinos paslaugas teikiančioms įstaigoms, policijos komisariatui ir / ar kitoms įstaigoms, organizacijoms.  
Nuo 2008 m. Centras vykdo vaikų dienos centro funkcijas, kasmet įgyvendindamas projektus, finansuojamus LR socialinės apsaugos ir darbo ministerijos lėšomis. 2020 m. gegužės mėnesį LR Seimui priėmus Socialinių paslaugų įstatymo pakeitimus bei įpareigojus savivaldybes akredituoti jų teritorijoje teikiamas socialinės priežiūros paslaugas, taip pat ir dienos socialinę priežiūrą vaikams, 2020 metų pabaigoje Centras buvo akredituotas vaikų dienos socialinės priežiūros teikimui jau nuo 2021 m. sausio 1 d.
Centras atlieka bendruomeninių šeimos namų funkcijas. Centro patalpose įgyvendinamas Savivaldybės administracijos, Centro ir Nemajūnų bendruomenės santalkos bendras projektas „Paslaugų šeimai plėtojimas Birštono savivaldybėje“. Projekto metu su įv. sunkumais, krizinėmis situacijomis susiduriančioms šeimoms teikiama psichosocialinė pagalba (individualios ir grupinės psichologo konsultacijos, meno terapijos užsiėmimai), šeimos įgūdžių ugdymo ir sociokultūrinės paslaugos (mokymai paaugliams ir paauglių tėvams). Teikiama pavėžėjimo paslauga į organizuojamus mokymus. 2018 m. projekto veiklos papildytos nauja veikla: asmeninio asistento pagalba darbingo amžiaus neįgaliesiems, o 2020 m. pabaigoje – maisto produktų, medikamentų, higienos ir (ar) kitų būtinų prekių nupirkimo ir (ar) pristatymo paslaugomis, pagalba sumokant mokesčius senyvo amžiaus ar neįgaliems asmenims pandemijos ir paskelbto karantino metu. 
Kompleksinę pagalbą globėjams, įtėviams ar asmenims, ketinantiems jais tapti, teikia taip pat Centras, atliekantis globos centro funkcijas, teikiantis globėjų (įtėvių) šeimoms reikalingą konsultacinę, psichosocialinę, teisinę ir kitą pagalbą, siekiant tinkamo vaiko, įvaikio ugdymo ir auklėjimo šeimai artimoje aplinkoje. Informacija apie globos centro veiklą bei apie galimybes tapti globėjais viešinama Birštono savivaldybės, Centro tinklapiuose, socialinio tinklo Facebook paskyroje bei regioninėje spaudoje. Skelbimai bei lankstinukai dalijami bendradarbiaujant su Skyriumi, Birštono viešąja biblioteka, Birštono kultūros centru, Birštono seniūnija, bendruomenių pirmininkais bei Centre vyksiančių renginių metu. 
2017 metais Lietuvos Respublikos atmintinų dienų įstatyme liepos pirmasis sekmadienis buvo paskelbtas Globėjų diena. 2020 m. globos svarbai skirta visa savaitė – nuo birželio 29 d. iki liepos 5 d. Birštono savivaldybės globėjai pirmą kartą buvo pakviesti į Centro organizuotą padėkos renginį. Šventinio susitikimo metu pristatyta globos situacija Lietuvoje, pagrindiniai šios kilnios veiklos tikslai ir uždaviniai, padėkota už teikiamą meilę, nuolatinį rūpestį, pasiaukojimą ir atsidavimą rūpinantis globojamais vaikais. Į kvietimą dalyvauti renginyje atsiliepė 5 iš 6 globėjų. 
Centras taip pat yra LPF Maisto banko partneris, teikia paramą maisto produktais sunkiai besiverčiančioms šeimoms. Įprastai 2 kartus per metus organizuojamos Maisto banko akcijos parduotuvėse, skatinant pirkėjus aukoti maisto produktus. Atsižvelgiant į pandeminę situaciją, pavasarinė akcija neorganizuota. Rudeninėje akcijoje maisto produktus aukojo 290 pirkėjų, iš viso 701 maisto produktų vienetą, Centrui talkino 10 savanorių.
Centras kartu su Birštono seniūnija bei Birštono parapijos „Caritu“ dalija paramą iš Europos pagalbos labiausiai skurstantiems asmenims fondo lėšų. Parama maisto produktais pasiekia jos gavėjus kas antrą mėnesį, parama higienos priemonėmis – 2 kartus per metus. 2020 m. paramą Birštono savivaldybėje gavo 187 gavėjai, bendras išdalytų paramos paketų skaičius – 1050 vnt. 
Centro turimomis transporto priemonėmis asmenims teikiama transporto organizavimo paslauga, t. y. Savivaldybės gyventojų vežimas į gydymo ir reabilitacijos įstaigas, Gydytojų konsultacinę komisiją ar Neįgalumo ir darbingumo nustatymo tarnybą, chemoterapijos, spindulinės terapijos, hemodializės ir kt. rūšies medicinines procedūras, globos įstaigas ir kt. Šiomis paslaugomis 2020 metais pasinaudojo 16 asmenų, 54 kartus.
Kaimiškoje teritorijoje gyvenantiems asmenims, šeimoms ir kitiems asmenims svarbios asmeninės higienos ir priežiūros paslaugos. Centro patalpose asmenys gali išsimaudyti, išsiskalbti ir išsidžiovinti skalbinius. Asmens higienos ir priežiūros paslaugos 2020 metais teiktos 18 šeimų (33 asmenims), 116 kartų. 
Centro trečiame aukšte įrengtos apgyvendinimo patalpos naudojamos ištikus krizinei situacijai, esant laikino apnakvindinimo paslaugų poreikiui, bei vaikų vasaros poilsio stovykloms. Stovyklos organizuojamos su tikslu padėti vaikams geriau pažinti gimtąjį kraštą, sudaryti sąlygas kokybiškai pailsėti aktyviai sportuojant, lavinant kūrybiškumą, užmezgant naujas pažintis bei susirandant naujų draugų. Stovyklos organizuojamos nuo 2017 metų. 
Centro patalpose įrengta sporto salė, treniruokliai, informatikos kabinetas, stalo teniso, biliardo stalai ir kitos aktyviai veiklai reikalingos priemonės, veikia Birštono viešosios bibliotekos filialas, todėl Centre gausu vaikų, kurie turi galimybę ruošti pamokas, pavalgyti, užsiimti kūrybine veikla, sportuoti, naudotis kompiuteriu, ieškoti reikalingos papildomos medžiagos pamokoms, gauti psichologo konsultacijas, ir suaugusiųjų, kurie gali ieškoti informacijos, naudotis kopijavimo paslaugomis, skaityti spaudą, naudotis kompiuteriu, sportuoti, pasinaudoti masažo kėde. Paslaugos teikiamos pagal patvirtintus Birštono savivaldybės tarybos įkainius.
Lietuvai kovojant su COVID-19 pandemijos plitimu šalyje, 2020 m. gegužės mėn. Lietuvos Respublikos sveikatos apsaugos ministrui-valstybės lygio ekstremaliosios situacijos valstybės operacijų vadovui įpareigojus savivaldybių administracijas užtikrinti izoliavimo sąlygas savivaldybių administracijų numatytose patalpose asmenims, turėjusiems sąlytį su COVID-19 liga sergančiu asmeniu, sukėlėjo nešiotoju arba asmenims, grįžusiems iš užsienio valstybės, Birštono savivaldybės administracijos direktoriaus 2020 m. kovo 18 d. įsakymu Nr. AV-101 „Dėl koronaviruso (COVID-19) valdymo priemonių Birštono savivaldybėje“ asmenų izoliavimui paskirtos VšĮ Birštono pirminės sveikatos priežiūros centro (toliau – PSPC) (Jaunimo g. 8, Birštonas) patalpos. Centras įpareigotas organizuoti asmenims, esantiems izoliacijoje PSPC patalpose, visą reikiamą socialinę pagalbą ir aprūpinimą maistu bei kitomis būtiniausiomis priemonėmis. 
Taip pat Birštono savivaldybės administracijos direktoriaus 2020 m. gruodžio 18 d. įsakymu Nr. AV-462 „Dėl veiksmų, susijusių su vaikų priežiūros, izoliacijos organizavimu ir (ar) vaikų paėmimu iš nesaugios aplinkos arba iš jų atstovų pagal įstatymą, COVID-19 ligos (koronaviruso infekcijos) atveju“ Centras paskirtas atsakingu už vaikų, paimtų iš nesaugios aplinkos, priežiūrą, apgyvendinus juos Savivaldybės izoliacijos vietoje, t. y. Birštono PSPC patalpose.
Birštono savivaldybės neįgaliųjų draugija atstovauja ir gina bendruomenės neįgaliųjų, neįgalių vaikų, jų tėvų, globėjų ar rūpintojų teises, laisves ir orumą, realizuoja jų socialinius, kultūrinius ir kitus poreikius ir teisėtus interesus, vienija 306 neįgaliuosius. Draugija – pagrindinė socialinės reabilitacijos paslaugų neįgaliesiems bendruomenėje teikėja. Įgyvendinamo Socialinės reabilitacijos paslaugų neįgaliesiems bendruomenėje projekto metu organizuojamas neįgaliųjų dienos užimtumas, teikiama individuali pagalba neįgaliesiems, pagalba atkuriant ar didinant darbinius įgūdžius, organizuojamas neįgaliųjų meninių gebėjimų lavinimas moterų vokaliniame ansamblyje „Sugrįžki jaunyste“. 
Taip pat Draugija organizuoja transporto bei asmeninės higienos ir priežiūros (skalbimo) paslaugas. Transporto paslaugos neįgaliesiems pritaikytu automobiliu, laikantis visų saugumo reikalavimų, buvo užtikrintos ir koronaviruso (COVID-19) bei paskelbtų karantinų metu. 2020 metais paslaugos suteiktos 24 neįgaliesiems 204 kartus. 
Draugija teikė ir asmeninės higienos ir priežiūros (skalbimo) paslaugas neįgaliesiems. Šios paslaugos ypač aktualios namie slaugant neįgaliuosius. 2020 metais šiomis paslaugomis pasinaudojo 31 asmuo 192 kartus. 
VšĮ Lietuvos aklųjų ir silpnaregių sąjungos (LASS) pietvakarių centro Prienų rajono filialas teikia socialinės reabilitacijos paslaugas neįgaliesiems, turintiems regėjimo negalią jų namuose arba filialo patalpose. Projekto „Regėjimo negalia – ne kliūtis pilnaverčiam gyvenimui“ įgyvendinimo metu teikiama individuali pagalba neįgaliesiems, neįgaliųjų meninių gebėjimų lavinimas vokaliniame ansamblyje „Puriena“ bei teikiama pagalba neįgaliųjų šeimos nariams. 
Birštono parapijos „Caritas“ bendruomenės namuose įsikūrusios nevyriausybinės organizacijos: Birštono parapijos „Caritas“, Lietuvos pensininkų sąjungos „Bočiai“ Birštono miesto bendrija, Sveikos gyvensenos klubas „Šilagėlė“, Prienų–Birštono diabeto klubas „Versmė“, onkologinių ligonių klubas „Viltis gyventi“, Lietuvos Raudonojo Kryžiaus draugijos Birštono miesto komitetas, Lietuvai pagražinti draugijos Birštono skyrius, Birštono trečiojo amžiaus universitetas ir kt., teikiančios bendrąsias socialines paslaugas: informavimo, konsultavimo, tarpininkavimo ir atstovavimo, sociokultūrines paslaugas, gyventojų užimtumo paslaugas. 
Nuo 2020 m. rugsėjo mėn. Birštono parapijos „Caritas“ bendruomenės namuose paslaugas teikia ir Kauno rajono visuomenės sveikatos biuro priklausomybių konsultantas. Teikiama nemokama, anonimiška bei konfidenciali pagalba rizikingai ir žalingai alkoholį vartojantiems asmenims bei jų artimiesiems. Paslaugomis gali pasinaudoti visi Savivaldybės gyventojai, konsultacijai  nereikalingas gydytojo siuntimas.
Birštono atvira jaunimo erdvė kartu su Birštonu jaunimo klubu vykdė nuolatinius užsiėmimus jaunimui. Per metus laiko (išskyrus karantino laikotarpius) Atviroje jaunimo erdvėje lankėsi virš 280 nuolatinių ir virš 100 naujų lankytojų. Karantino laikotarpiu veikla buvo perkelta į internetą – buvo vykdomi virtualūs susitikimai, žaidimai „proto mūšis“ ir pan. Informacija viešinta „Facebook“ paskyrose: „Birštono atvira jaunimo erdvė“, „Birštono jaunimo klubas“, „Birštono bendruomenė“, „Birštono jaunimas“. Vykdant veiklas jaunimui, išryškėjo problema, jog organizuojamus užsiėmimus lanko tik aktyvus, motyvuotas jaunimas, o jaunimui, linkusiam į socialinę riziką, netinkamą elgesį ar socialinę atskirtį, jaučiama dėmesio stoka, todėl 2021 m. viena iš planuojamų priemonių – skirti daugiau dėmesio darbui su probleminiu jaunimu. 
Kaimiškoje savivaldybės teritorijoje įsikūrę bendruomeninės organizacijos: Nemajūnų bendruomenės santalka, Siponių krašto bendruomenė, Matiešionių krašto bendruomenė, Birštono vienkiemio bendruomenė, Škėvonių kaimo bendruomenė rūpinasi savo teritorijų gyventojų poreikiais, teikia sociokultūrines paslaugas, atstovauja savo gyventojų interesams Savivaldybės institucijose, dalyvauja projektinėje veikloje.
Siekdama gerinti paslaugų teikimą ir jų prieinamumą bei didinti gyventojų užimtumo galimybes, Savivaldybės taryba pagal galimybes kasmet finansuoja nevyriausybinių, bendruomeninių organizacijų vykdomą veiklą, kuri skirta ne tik jų nariams, bet ir visiems birštoniečiams. Lėšos, skiriamos nevyriausybinių organizacijų įgyvendinamiems projektams, pavaizduotos 10-oje lentelėje.
Savivaldybėje neteikiama aprūpinimo būtiniausiais drabužiais ir avalyne paslauga, bet esant poreikiui, asmenims gali būti suteiktas transportas iki Alytaus regiono atliekų tvarkymo centro pakartotinio naudojimo padalinių „TikoTiks“, „Mainuko“, kur žmogus gali išsirinkti tai, kas jam reikalinga.
Savivaldybėje taip pat neteikiama apgyvendinimo savarankiško gyvenimo namuose paslauga, tačiau visiškai patenkinamas specialiosios socialinės priežiūros ir globos paslaugų poreikis asmenų namuose, todėl pageidaujančių apgyvendinimo savarankiško gyvenimo namuose nebuvo. 
7. Socialinių darbuotojų ir socialinių darbuotojų padėjėjų skaičius Savivaldybėje 

Socialinių darbuotojų ir jų padėjėjų skaičius nurodytas 7-oje lentelėje. 
7 lentelė. Socialinių darbuotojų, socialinių darbuotojų padėjėjų etatų skaičius Savivaldybėje 2021 m. sausio 1 d.
	Eil. Nr.
	Įstaigos
	Socialinių darbuotojų etatų skaičius
	Socialinių darbuotojų padėjėjų etatų skaičius
	Iš viso etatų/darbuotojų skaičius

	
	
	Iš viso
	Iš jų finansuojamų iš VB
	
	

	1.
	Savivaldybės socialinių paslaugų įstaigose:
	5
	3
	16,5
	21,5

	1.1.
	BĮ Nemajūnų dienos centras
	5
	3
	16,5
	21,5


	2.
	Nevyriausybinėse organizacijose:
	-
	-
	-
	-

	3.
	Savivaldybės administracijoje
	-
	-
	-
	-



Birštono savivaldybės tarybos 2019 m. spalio 25 d. sprendimu Nr. TS-183 „Dėl didžiausio leistino etatų skaičiaus patvirtinimo biudžetinėje įstaigoje Nemajūnų dienos centre“ patvirtintas didžiausias leistinas etatų skaičius Centre – 28.  Juos sudaro: Administracija – 3 etatai; socialiniai darbuotojai, atvejo vadybininkas, globos centro koordinatorius, socialinis darbuotojas vaikų dienos socialinės priežiūrai organizuoti – 5 etatai; socialinių darbuotojų, padėjėjai, lankomosios priežiūros specialistai – 16,5 etatų; kiti darbuotojai – 3,5 etato.
[bookmark: part_50ecdc19b813471f9177277b1c385f63]
IV. ANKSTESNIŲ METŲ SOCIALINIŲ PASLAUGŲ PLANO ĮGYVENDINIMAS 

8. 2020 metų socialinių paslaugų plano įgyvendinimo rezultatų trumpa apžvalga
Skyrius planuoja, organizuoja bei kontroliuoja bendrųjų socialinių paslaugų ir socialinės priežiūros paslaugų teikimo kokybę, teikia kitą socialinę pagalbą visiems Savivaldybės gyventojams pagal poreikius. Birštono savivaldybės socialinių paslaugų 2020 m. planas patvirtintas Birštono savivaldybės tarybos 2020 m. vasario 10 d. sprendimu Nr. TS-20. Priemonės buvo įgyvendinamos, atsižvelgiant į 2020 metams suformuotus tikslus, uždavinius ir priemones.
	1. Tikslas. Sudaryti sąlygas Birštono savivaldybės teritorijoje gyvenantiems asmenims (šeimoms) ugdyti ir stiprinti gebėjimus savarankiškai spręsti savo socialines problemas, palaikyti socialinius ryšius su visuomene.
1 uždavinys. Siekti kokybiško socialinių paslaugų teikimo įvairioms savivaldybės bendruomenės grupėms
2 uždavinys. Užtikrinti būsto ir (ar) aplinkos pritaikymo neįgaliesiems programos vykdymą Savivaldybėje

	Planuotos priemonės
	Planuoti rezultatai
	Pasiekti rezultatai

	1.1. Tęsti bendrųjų ir specialiųjų paslaugų (socialinės priežiūros ir dienos socialinės globos, integralių paslaugų ir kt.) teikimą asmens namuose bei Nemajūnų dienos centro bazėje
	Visiems besikreipiantiems bus suteiktos bendrosios, 65 asmenims – socialinės priežiūros, 25 – asmenims dienos socialinės globos iš jų 15 integralios pagalbos paslaugos.
Planuotos lėšos:
275600 Eur – Savivaldybės biudžeto (toliau – SB) lėšos, 34500 Eur –valstybės biudžeto (toliau – VB) lėšos, 36000 Eur –Europos Sąjungos (toliau – ES) lėšos
	Priemonė įgyvendinta. Planuoti rezultatai pasiekti iš dalies: 
· bendrosios socialinės paslaugos užtikrintos visiems
besikreipusiems.
· socialinės priežiūros paslaugos suteiktos 48 asmenims, 
iš jų: pagalbos į namus paslaugos - 45 asmenims, socialinių įgūdžių ugdymo ir palaikymo paslaugos – 3 asmenims. 
· dienos socialinės globos paslaugos teiktos  – 22 
asmenims, iš jų 12 asmenų teiktos integralios pagalbos paslaugos. 
Laukiančių eilėse socialinių paslaugų suteikimui nebuvo. Mažesnį nei planuota besikreipiančiųjų dėl socialinių paslaugų asmenų skaičių įtakojo gyventojų baimė dėl COVID-19 viruso plitimo. Panaudotos lėšos:
  76687,47 Eur – SB lėšos,  
  34500 Eur – VB lėšos,  
  30000 Eur – ES lėšos,
  20426 Eur – paslaugų gavėjų lėšos, už įv. paslaugas

	1.2. Gerinti Birštono savivaldybės neįgaliųjų gyvenimo kokybę bei socialinę integraciją į visuomenę, finansuojant Socialinės reabilitacijos paslaugų neįgaliesiems bendruomenėje projektus
	Socialinės reabilitacijos paslaugomis naudosis 150 neįgaliųjų.
Planuotos lėšos:
11112 Eur – VB lėšos, 
2223 Eur – SB lėšos

	Priemonė įgyvendinta. Finansuoti 2 socialinės reabilitacijos paslaugų neįgaliesiems bendruomenėje projektai:
· Birštono savivaldybės neįgaliųjų draugijos įgyvendinto 
projekto veiklose dalyvavo 116 neįgalūs birštoniečiai, iš jų 58 darbingo amžiaus asmenys. Projektas finansuotas 10 037 Eur – VB ir 1779 Eur – SB lėšomis.
· VšĮ Lietuvos aklųjų ir silpnaregių sąjungos (LASS) 
pietvakarių centro Prienų rajono filialo projekto veiklose dalyvavo 12 asmenų (6 iš jų darbingo amžiaus asmenys, 6 – pensinio amžiaus asmenys); Projektas finansuotas  2220 Eur – VB, 444 Eur  – SB lėšomis. 
Mažesnį dalyvių skaičių lėmė koronaviruso infekcijos baimė bei paskelbti karantinai.
Neįgaliųjų reikalų departamentui skyrus didesnes nei planuota lėšas, iš viso projektų įgyvendinimui panaudota:
· 11112 Eur – VB lėšos, 
·   2223 Eur – SB lėšos.
·   1145 Eur – VB lėšos, skirtos papildomai
nevyriausybinėms organizacijoms, pandemijos metu teikusioms paslaugas, bei patyrusioms papildomų išlaidų, susijusių su apsaugos priemonių įsigijimu ir kt. 

	1.3. Užtikrinti trumpalaikės, ilgalaikės socialinės globos paslaugų teikimą savivaldybės gyventojams
	Trumpalaikės, ilgalaikės socialinės globos paslaugas gaus 24 asmenys, kuriems nustatytas šių paslaugų poreikis. 
Planuotos lėšos
30000 Eur – VB lėšos, 40000 Eur – SB lėšos

	Priemonė įgyvendinta. Planuoti rezultatai pasiekti iš dalies.  
Prašymų dėl trumpalaikės socialinės globos paslaugų 2020 m. Skyriuje nebuvo gauta. 
Ilgalaikės socialinės globos paslaugos iš viso suteiktos 23 asmenims, iš jų:
· 19 –  Prienų globos namuose, 
· 3 – Suvalkijos socialinės globos namuose, 
· 1 – Šilavoto globos namuose.
2020 m. ilgalaikės socialinės globos paslaugoms naujai nukreipti  9 asmenys, 1 asmuo pateikęs prašymą, vėliau prašė jo nenagrinėti ir paslaugų atsisakė. Paslaugas suteikus mažesniam nei planuota asmenų skaičiui, sutaupytos ir planuotos lėšos: 
23329,75 Eur – VB lėšų, 
35132,58 Eur – SB lėšų.

	1.4. Teikti socialines paslaugas teikiančioms organizacijoms metodinę ir kt. informacinio pobūdžio medžiagą, skatinti jų profesinį tobulėjimą
	Įstaigos, teikiančios
socialines paslaugas, turės visą naujausią informaciją, susijusią su socialinių paslaugų teikimu, kvalifikacijos kėlimu ir kt.
	Priemonė įgyvendinta. Skyriuje gauta informacija, kvietimais į seminarus, mokymus ir kt. dalijosi su paslaugas teikiančiomis organizacijomis nuolat. Atsižvelgiant COVID-19 plitimą paskelbtą karantiną, bendri Skyriaus ir paslaugas teikiančių organizacijų susirinkimai paslaugų organizavimo klausimais organizuoti nuotolinio ryšio priemonėmis.

	2.1. Organizuoti būsto ir (ar) aplinkos pritaikymo neįgaliems asmenims darbų atlikimą ir apmokėti už atliktus darbus
	Planuota pritaikyti 3 būstus, planuotos lėšos: 17100 Eur – VB, 9249 Eur – SB. 

	Priemonė įgyvendinta iš dalies. Neįgaliųjų reikalų departamentui prie Socialinės apsaugos ir darbo ministerijos skyrus 4952,83 Eur, t. y. 3,5 karto mažesnes lėšas nei buvo planuota, priimtas sprendimas pritaikyti 1  būstą, jame įrengiant dušą ir atliekant  kitus darbus pagal neįgaliojo poreikius vonios patalpoje. Panaudotos lėšos:
4123,69 Eur – VB lėšos, 
2749,12 Eur – SB lėšos.

	2. Tikslas. Sudaryti sąlygas šeimoms gauti kompleksiškas paslaugas, užtikrinant paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes, derinti šeimos ir darbo įsipareigojimus.
1 uždavinys. Plėsti bendruomeninių ir kt. socialinių paslaugų šeimai, vaikams prieinamumą, didinti jų įvairovę.

	Planuotos priemonės
	Planuoti rezultatai
	Pasiekti rezultatai

	1.Tęsti projekto „Paslaugų šeimai plėtojimas Birštono savivaldybėje“ įgyvendinimą.
	Įvairiose projekto veiklose dalyvaus 180 asmenų.
Planuota panaudoti 33946 Eur ES lėšų


	Priemonė įgyvendinta viršijant planuotus rezultatus. Projekto veiklose dalyvavo 203 dalyviai, 2020 m. į projekto veiklas įsijungė 28 nauji dalyviai. 
Dėl Covid-19 ir paskelbto karantino visoje Lietuvoje neįvyko šeimos finansų planavimo mokymai ir pozityvios tėvystės mokymai, todėl panaudota mažesnė nei planuota ES lėšų suma: 29237,40 Eur.

	2. Organizuoti įvairaus pobūdžio vasaros stovyklas vaikams, siekiant kuo didesnio kryptingo vaikų užimtumo, į veiklas įtraukiant ir visą šeimą
	Sudarytos sąlygos kryptingam vaikų užimtumui, kartu įtraukiant ir šeimas. Planuojamas  stovyklos dalyvių skaičius  – 150 vaikų.
10000 Eur – SB lėšos 

	Priemonė įgyvendinta viršijant planuotus rodiklius.
Lietuvos Respublikos švietimo, mokslo ir sporto ministerijai skyrus lėšų vaikų vasaros stovyklų ir kitų neformaliojo vaikų švietimo veikloms, organizuota daugiau stovyklų bei į veiklas įtrauktas didesnis nei planuota vaikų skaičius: 
· Birštono viešoji biblioteka organizavo stovyklą „Gydanti 
gamtos galia“. Dalyvavo 190 vaikų. Įsisavinta 120 Eur VB lėšų, 230 Eur SB lėšų. 
· MB „Čiulba ulba“ organizavo stovyklą „Čiulba ulba“. 
Dalyvavo 16 mokinių. Įsisavinta 1789 Eur VB lėšų, 211 Eur SB lėšų.
· BĮ Nemajūnų dienos centras organizavo stovyklą 
„Stovyklaukime, draugaukime, pramogaukime“. Dalyvavo 52 vaikai nuo 7 metų.  Panaudota: 554 SB, 4778 VB lėšos. 
· Kauno rajono savivaldybės visuomenės sveikatos biuras 
organizavo stovyklą „Kelias į sveikatą per savęs ir pasaulio pažinimą“. Dalyvavo 20 vaikų, Įsisavinta 565 Eur SB lėšų.
· Birštono gimnazija organizavo:
· stovyklą „VEIK (vaiko emocijų išraiškos kontrolės) 
programa Birštono gimnazijoje“. Dalyvavo 32 mokiniai. Įsisavinta 548 Eur SB lėšų. 
· stovyklą „Mokyklinis kaleidoskopas“. Dalyvavo 152
mokiniai. Įsisavinta 600 Eur SB lėšų. 
· Birštono sporto centras organizavo: 
· stovyklą „Individualių krepšinio įgūdžių gerinimo
stovykla“. Dalyvavo 25 vaikai. Įsisavinta 1600 Eur VB lėšų.
· stovyklą „Judėkime ir plaukime kartu“, dalyvavo 30
vaikų. Įsisavinta 1600 Eur VB lėšų. 
· stovyklą „Vaikų vasara su futbolu“. Dalyvavo 15 vaikų.
Įsisavinta 1400 Eur VB lėšų.
Iš viso panaudota:
 11287 Eur VB lėšų, 
   2708 Eur SB lėšų. 

	3. Tęsti socialinių paslaugų teikimą šeimoms ir jų vaikams, patiriantiems socialinę riziką, ugdyti jų socialinius įgūdžius Nemajūnų dienos centre, šeimų namuose.
	Paslaugas teiks 2 socialiniai darbuotojai darbui su šeimomis patyrusiomis socialinę riziką ir 1 atvejo vadybininkas. Kokybiškas paslaugas gaus visos šeimos, kurioms nustatytas  šių paslaugų poreikis.
Planuojama panaudoti 
51400 Eur VB lėšų.
	Priemonė įgyvendinta. Planuoti rezultatai pasiekti. Paslaugas teikė 2 socialiniai darbuotojai darbui su šeimomis ir 1 atvejo vadybininkas. Atvejo vadybos procesas taikytas 14 šeimų. Socialinių įgūdžių ugdymo ir palaikymo paslaugos užtikrintos visoms šeimoms, kurioms nustatytas šių paslaugų poreikis. 
Panaudotos lėšos: 43371,35 Eur VB lėšos.


	4. Aktyvinti Globos centro veiklą BĮ Nemajūnų dienos centre, siekiant užtikrinti profesionalią pagalbą likusiam be globos vaikui ir kt.
	Aktyviai vykdoma globėjų paieška, globos centro paslaugos garantuojamos visiems likusiems be tėvų globos vaikams bei jų būsimiems globėjams ir kt. funkcijos, organizuoti globėjų mokymai.
Planuota panaudoti:
10100 Eur – SB lėšų
	Priemonė įgyvendinta, rezultatai pasiekti iš dalies. 
Globos centras dirbo su 7 globėjų šeimomis, metų eigoje globojusiomis 11 vaikų. Iš jų 5 šeimos globojo 9 vaikus nuolatinėje globoje, 1 šeima epizodiškai globoja kitų savivaldybių vaikus, 1 šeima laikinai globojo giminystės ryšiais susijusius 2 vaikus. Ši globėja 2020 metais baigė Prienų rajono Jiezno paramos šeimai centro organizuotus GIMK mokymus, tačiau grąžinus giminaičius į biologinę šeimą,  kitų vaikų šiuo metu negloboja. 
Globėjų paieška vykdyta informaciją skelbiant savivaldybės ir Centro tinklapiuose, regiono spaudoje, bendradarbiaujant su įv. įstaigomis ir organizacijomis. Tačiau norinčių tapti globėjais daugiau nerasta.
Panaudota: 8664,44 Eur SB lėšų;

	3. Tikslas: Prevencinių bei informacinių priemonių pagalba siekti savivaldybės bendruomenės socialinio saugumo užtikrinimo.
Uždavinys. Organizuoti prevencinį darbą su atskirtį, socialinę riziką dėl amžiaus, negalios ar kitų priežasčių patiriančiais asmenimis

	Planuotos priemonės
	Planuoti rezultatai
	Pasiekti rezultatai

	1. Kaupti informaciją apie savivaldybėje gyvenančius, dėl amžiaus, neįgalumo
ar kt. priežasčių, socialinę atskirtį patiriančius, arba asmenis, patiriančius socialinę riziką.  
	1. Kaupti informaciją apie savivaldybėje gyvenančius, dėl amžiaus, neįgalumo
ar kt. priežasčių, socialinę atskirtį patiriančius, arba asmenis, patiriančius socialinę riziką.  
	Priemonė įgyvendinta. 
Skyriuje nuolat kaupiama informacija apie savivaldybėje gyvenančius, dėl amžiaus, neįgalumo ar kt. priežasčių socialinę riziką, atskirtį patiriančius asmenis ir šeimas 
Sudarytas 2020 metų garbaus amžiaus (90, 95, 100 metų) jubiliatų sąrašas. Pasveikinta 13 jubiliatų.

	2. Įvairių  motyvacinių priemonių pagalba skatinti asmenis ir šeimas, patiriančias socialinę atskirtį, integruotis į bendruomenę, rūpintis savo artimaisiais. 
	Lėšų nereikės
Užmegztas glaudesnis ryšys su šeimomis. Šeimos aktyviai dalyvauja visuomeniniuose renginiuose, seminaruose ir kt.
	Priemonė įgyvendinta iš dalies.
Atsižvelgiant į pandeminę situaciją bei paskelbtus karantinus, tiesioginiai kontaktai su gyventojais bei jų artimaisiais, apriboti, išskyrus būtinuosius atvejus. Renginiai, seminarai neorganizuoti. 
Bendravimas su gyventojais,  neįgaliais, senyvo amžiaus asmenimis ar jų artimaisiais suaktyvintas telefonu, el. paštu, esant būtinybei ir raštu.

	3. Organizuoti pykčio, agresijos, smurto valdymo mokymus asmenims, kurie naudojo smurtą aplinkoje.
	Asmenys, dalyvavę mokymuose, pajėgūs kontroliuoti pyktį.
Lėšos planuojamos pagal poreikį.
	Priemonė neįgyvendinta. 2020 m. pykčio, agresijos, smurto valdymo mokymai neorganizuoti nenustačius poreikio.


	4. Nuolat teikti naujausią informaciją gyventojams įv. socialiniais klausimais visuomenės informavimo priemonėmis

	Gyventojai su naujausiomis žiniomis gali susipažinti savivaldybės tinklapyje www.birstonas.lt, taip pat spaudos leidiniuose, kurie Birštono savivaldybės tarybos sprendimu užsakyti 360 neįgaliųjų, pensinio amžiaus birštoniečių
5247 Eur – SB lėšos
	Priemonė įgyvendinta. Planuoti rezultatai pasiekti.
Naujausia visuomenei aktuali informacija (apie  pagalbos priemones karantino metu, naujas paslaugas ir kt.) aktyviai  skelbta Birštono savivaldybės tinklapyje www.birstonas.lt, laikraštyje „Gyvenimas“, o Birštono savivaldybės tarybos sprendimu 360 neįgaliųjų, pensinio amžiaus žmonių buvo užsakytas leidinio „Gyvenimas“ priedas „Birštono versmės“ arba „Naujasis Gėlupis“ priedas „Prie Vytauto“.
Panaudota 5247 Eur. – SB lėšų.


	5. Prisidėti kitoms organizacijoms rengiant įvairias socialines akcijas labiausiai pažeidžiamoms visuomenės grupėms
	Prisidėta organizuojant akcijas Šv. Kalėdoms, Velykoms ir kt. progomis. Suteikta parama mažas pajamas gaunančioms šeimoms
	Atsižvelgiant į pandeminę situaciją,  bei paskelbtus karantinus, siekiant gyventojų saugumo, renginiai neorganizuoti.




V. UŽDAVINIAI IR PRIEMONIŲ PLANAS 2021 METAMS

9. Prioritetinės socialinių paslaugų plėtros kryptys
Atsižvelgiant į Savivaldybės gyventojų sudėtį bei socialines paslaugas įtakojančius veiksnius, prioritetinės 2021 metų socialinių paslaugų plėtros kryptimis pasirinkta:
· alternatyvių ilgalaikei socialinei globai paslaugų organizavimas senyvo amžiaus, 
neįgaliems asmenims, vaikams likusiems be tėvų globos; 
· socialinių paslaugų tinklo prieinamumas bei paslaugų įvairovė šeimoms ir vaikams;    
· vaikų ir jaunimo kokybiško užimtumo veiklų organizavimas.
	1. Tikslas. Sudaryti sąlygas Birštono savivaldybės teritorijoje gyvenantiems asmenims (šeimoms) ugdyti ir stiprinti gebėjimus savarankiškai spręsti savo socialines problemas, palaikyti socialinius ryšius su visuomene.

	Uždaviniai
	Priemonės
	Lėšos, Eur,
finansavimo šaltiniai
	Atsakingi vykdytojai
	Laukiamas rezultatas 


	1
	2
	3
	4
	5

	1. Siekti kokybiško socialinių paslaugų teikimo įvairioms savivaldybės bendruomenės grupėms
	1. Tęsti bendrųjų ir specialiųjų paslaugų (socialinės priežiūros ir dienos socialinės globos, integralių paslaugų ir kt.) teikimą asmens namuose bei Centro bazėje. Organizuoti laikino atokvėpio paslaugų teikimą asmens namuose ar  Centro bazėje.
	156500 Eur –Savivaldybės biudžeto (toliau – SB) lėšos, 
36015 Eur – valstybės biudžeto (toliau – VB) lėšos, 
30000 Eur – Europos Sąjungos (toliau – ES) lėšos, 
22 000 Eur – paslaugų gavėjų lėšos.
	Skyrius, Centras.
	Visiems besikreipiantiems suteiktos bendrosios, 45 asmenims suteiktos socialinės priežiūros, 20 asmenims dienos socialinės globos, 12 integralios pagalbos kokybiškos paslaugos gyventojų namuose ir dienos centre. Laikino atokvėpio paslaugomis pasinaudos 3 asmenys ir jų artimieji.

	
	2. Organizuoti maisto produktų, medikamentų, higienos ir (ar) kitų būtinų prekių nupirkimą ir (ar) pristatymą, padėti sumokant mokesčius, suteikti psichologinę pagalbą, šeimoms (asmenims) karantino, riboto karantino ar ekstremaliosios situacijos metu.
	3536 Eur – ES lėšos.
	Skyrius, Centras.
	Veika bus vykdoma gavus papildomą finansavimą projekto
„Paslaugų šeimai plėtojimas Birštono savivaldybėje“ 10.5 veiklai. 
Planuojama paslaugas suteikti 22 asmenims.

	
	3. Gerinti Birštono savivaldybės neįgaliųjų gyvenimo kokybę bei socialinę integraciją į visuomenę, finansuojant Socialinės reabilitacijos paslaugų neįgaliesiems bendruomenėje projektus
	11034 Eur – VB lėšos, 
2207 Eur – SB
lėšos.

	Skyrius, nevyriausybinės organizacijos.
	Finansuoti 2 socialinės reabilitacijos paslaugų neįgaliesiems bendruomenėje projektai. Paslaugos suteiktos  95 neįgaliesiems.

	
	4. Užtikrinti trumpalaikės, ilgalaikės socialinės globos paslaugų teikimą savivaldybės gyventojams
	32000 Eur –VB lėšos, 
55000 Eur – SB lėšos.
	Skyrius,  
Prienų globos namai ir kt. valstybės ar savivaldybių stacionarios globos įstaigos.
	Trumpalaikės, ilgalaikės socialinės globos paslaugas gaus 22 asmenys, kuriems nustatytas šių paslaugų poreikis.

	
	5. Užtikrinti neatidėliotiną, skubią psichologinę pagalbą bendruomenėje nutikus krizei, galinčiai turėti neigiamų pasekmių psichikos sveikatai
	Nemokamai
	Skyrius, Centras, Valstybinis psichikos sveikatos centras.
	Pasirašyta bendradarbiavimo sutartis su Valstybiniu psichikos sveikatos centru dėl Mobiliųjų psichologinių krizių įveikimo komandos paslaugų teikimo. Paslaugos suteiktos pagal poreikį. 

	
	6. Teikti savivaldybės socialines paslaugas teikiančioms įstaigoms, organizacijoms metodinę ir kt. informacinio pobūdžio medžiagą, skatinti jų profesinį tobulėjimą. Akredituoti socialinės priežiūros paslaugų teikėjus paslaugų teikimui 2022 metams.
	Nereikės
	Skyrius
	Įstaigos, teikiančios
socialines paslaugas, turės visą naujausią informaciją, susijusią su socialinių paslaugų teikimu, kvalifikacijos kėlimu ir kt. Priimti sprendimai dėl pagalbos į namus, socialinių įgūdžių ugdymo ir palaikymo paslaugų akreditavimo.

	2. Užtikrinti būsto ir (ar) aplinkos pritaikymo neįgaliesiems programos vykdymą savivaldybėje
	1. Organizuoti būsto ir (ar) aplinkos pritaikymo neįgaliems asmenims darbų atlikimą ir apmokėti už atliktus darbus 
	18300 Eur – VB lėšos, 
11700 Eur – SB lėšos.
	Skyrius
	Gavus suplanuotą sumą, būtų pritaikyti 3 būstai. Gavus mažesnes lėšas, bus pritaikyta būstų pagal gautas lėšas. 



	2. Tikslas. Sudaryti sąlygas šeimoms gauti kompleksiškas paslaugas, užtikrinant paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes, derinti šeimos ir darbo įsipareigojimus

	Uždaviniai
	Priemonės
	Lėšos, Eur,
finansavimo šaltiniai
	Atsakingi vykdytojai
	Laukiamas rezultatas 

	1
	2
	3
	4
	5

	Plėsti bendruomeninių ir kt. socialinių paslaugų šeimai, vaikams prieinamumą, didinti jų įvairovę

	1.Tęsti projekto 
„Paslaugų šeimai plėtojimas Birštono savivaldybėje“ pagal priemonę
„Kompleksinės paslaugos šeimai“ įgyvendinimą. 
	51348  Eur – ES lėšos.
	Skyrius, Nemajūnų bendruomenės santalka, Centras. 
	Projektas pratęstas iki 2021-12-31. Sudalyvavusių veiklose asmenų skaičius – 220. Asmeninio asistento paslaugos suteiktos 2 asmenims.

	
	Užtikrinti akredituotą vaikų dienos socialinę priežiūrą Centre vaikams iš socialinę riziką patiriančių šeimų, neįgaliems vaikams ir jų šeimos, kitiems vaikams ir jų šeimoms.
	7200 Eur – VB lėšos,
10230 Eur – SB lėšos.
	Skyrius, Centras.
	Akredituotos vaikų dienos socialinės  priežiūros veikloms skirta 15 vietų.

	
	Įtraukti jaunimą patiriantį socialinę riziką ir (ar) linkstantį nusikalsti ir (ar) esantį socialinėje atskirtyje, į savivaldybėje organizuojamas  jaunimo užimtumo veiklas.
	Pagal poreikį.
	Jaunimo reikalų koordinatorius, Skyrius, Alytaus apskrities vyriausiojo policijos komisariato
Birštono policijos komisariatas, nevyriausybinės organizacijos.
	Į jaunimo užimtumo veiklas bus įtrauktas jaunimas, patiriantis socialinę riziką ir (ar) linkstantis nusikalsti ir (ar) esantis socialinėje atskirtyje.
 

	
	2. Organizuoti įvairaus pobūdžio stovyklas vaikams, siekiant kuo didesnio kryptingo vaikų užimtumo, pagal galimybes į veiklas įtraukiant ir visą šeimą
	10000 Eur – SB lėšos. 

	Skyrius, 
Švietimo kultūros ir sporto skyrius, kitos biudžetinės įstaigos, nevyriausybinės organizacijos
	Sudarytos sąlygos kryptingam vaikų užimtumui, kartu įtraukiant ir šeimas. Įvairiose stovyklose dalyvavo 150 vaikų.

	
	3. Tęsti socialinių paslaugų teikimą šeimoms ir jų vaikams, patiriantiems socialinę riziką, ugdyti jų socialinius įgūdžius Nemajūnų dienos centre, šeimų namuose.

	53700 Eur –VB lėšos.
	Skyrius, Centras
	Paslaugas teiks 2 socialiniai darbuotojai darbui su šeimomis patyrusiomis socialinę riziką ir 1 atvejo vadybininkas. Kokybiškas paslaugas gaus visos šeimos, kurioms nustatytas  šių paslaugų poreikis.

	
	4. Aktyvinti 
Globos centro veiklą BĮ Nemajūnų dienos centre, siekiant užtikrinti profesionalią pagalbą likusiam be globos vaikui ir kt.
	10000 Eur – SB lėšos.

	Skyrius, Centras
	Aktyviai vykdoma globėjų paieška: kas mėnesį skelbiama informacija apie globėjų paiešką Centro ir savivaldybės tinklapyje. 
Globos centro paslaugos garantuojamos visiems likusiems be tėvų globos vaikams bei jų būsimiems globėjams ir kt. funkcijos. Organizuota globėjų padėkos diena. 



	3. Tikslas: Prevencinių bei informacinių priemonių pagalba siekti savivaldybės bendruomenės socialinio saugumo užtikrinimo.

	Uždaviniai
	Priemonės
	Lėšos, Eur,
finansavimo šaltiniai
	Atsakingi vykdytojai
	Laukiamas rezultatas 

	1
	2
	3
	4
	5

	1. Organizuoti prevencinį darbą su atskirtį, socialinę riziką dėl amžiaus, negalios ar kitų priežasčių patiriančiais asmenimis.
	1. Kaupti informaciją apie savivaldybėje gyvenančius, dėl amžiaus, neįgalumo
ar kt. priežasčių, socialinę atskirtį ir (ar) riziką patiriančius asmenis. 
	Nereikės.
	Skyrius, Centras, 
nevyriausybinės organizacijos, aktyvūs savivaldybės gyventojai.
	Skyriuje sudaryti asmenų, patiriančių socialinę atskirtį, socialinę riziką, sąrašai.  

	
	2. Organizuoti įvairias prevencines priemones (pykčio valdymo, smurto artimoje aplinkoje, prekybos žmonėmis ir kt. mokymus, seminarus) visai bendruomenei arba tikslinei asmenų grupei.
 
	Pagal poreikį.
	Birštono savivaldybės administracija, Centras, Alytaus apskrities vyriausiojo policijos komisariato
Birštono policijos komisariatas, ugdymo įstaigos, nevyriausybinės organizacijos.
	Asmenys, dalyvavę mokymuose, pajėgūs atpažinti kylančias problemas, geba ieškoti sprendimo būdų. Žino kur kreiptis profesionalios pagalbos.


	
	3. Viešinti informaciją  apie pagalbos linijas teikiančias emocinę, psichologinę pagalbą telefonu ir internetu socialinę atskirtį, smurtą, patyčias, priklausomybes ir kitus sunkumus išgyvenantiems įv. amžiaus grupių asmenims. Pagal poreikį finansiškai remti pagalbos linijų veiklą.
	Pagal poreikį.
	Skyrius, Centras.
	Informacija apie pagalbos linijas, teikiančias emocinę pagalbą vaikams, jaunimui, anoniminę psichologinę pagalbą  suaugusiems, pagalbą ir paramą moterims, senjorams ir kt.   
dalijamasi gyvai, dalyvaujant renginiuose, periodiškai viešinant savivaldybės tinklapyje www.birstonas.lt, facebook paskyroje, regioninėje spaudoje. 

	
	4. Viešinti gyventojams aktualią informaciją socialiniais klausimais įvairiomis visuomenės informavimo priemonėmis.
	Pagal poreikį.
	Skyrius, Centras.
	Gyventojams aktuali informacija skelbiama 
savivaldybės tinklapyje www.birstonas.lt, facebook paskyroje, spaudoje, skelbimų lentose, Centro tinklapyje www.nemajunudc.lt.

	
	5. Užprenumeruoti neįgaliems, senyvo amžiaus savivaldybės gyventojams Birštono krašto spaudos leidinius, kuriuose periodiškai rašoma 
apie Savivaldybės tarybos ir Savivaldybės administracijos veiklą, kitas krašto aktualijas.
	5247 Eur – SB lėšos.
	Skyrius.
	360 neįgaliųjų, pensinio amžiaus birštoniečių nemokamai gaus spaudos leidinį skirtą Birštono krašto žmonėms. 

	
	6. Prisidėti prie renginių, socialinių akcijų organizavimo labiausiai pažeidžiamoms savivaldybės bendruomenės  grupėms
	Pagal poreikį.
	Skyrius, biudžetinės įstaigos, nevyriausybinės organizacijos, verslo atstovai, privatūs asmenys.
	Paramą gaus  didesnis tikslinės grupės asmenų skaičius. 


 
10. Regioninių socialinių paslaugų poreikis 2021 m. 
8 lentelė. Regioninių socialinių paslaugų poreikis Birštono savivaldybėje 2021 m. 
	Eil. Nr.
	Socialinių paslaugų rūšys pagal žmonių socialines grupes
	Socialinės globos įstaiga
	Mastas (vietų skaičius)

	1
	2
	3
	4

	1.
	Ilgalaikė socialinė globa
	Prienų globos namai
	3

	
	
	Kiti socialinės globos namai
	1

	2.
	Socialinės ir kitos paslaugos vaikams, likusiems be tėvų globos
	VšĮ Kazlų rūdos socialinės paramos centras.
	2



VI. FINANSAVIMO PLANAS
11. Socialinių paslaugų finansavimo šaltiniai
9 lentelė. Socialinių paslaugų finansavimo šaltiniai Birštono savivaldybėje:
	Eil. Nr.
	Socialinių paslaugų finansavimo šaltiniai
	Pagal faktines
Išlaidas 
	Pagal planines išlaidas

	
	
	2019 m.
tūkst. Eur.
	2020 m.
tūkst. Eur. 
	2021 m.
tūkst. Eur.

	1
	2
	3
	4
	5

	1.
	Savivaldybės biudžeto išlaidos socialinėms paslaugoms
	354,13
	395,86
	432

	2.
	LR valstybės biudžeto specialiosios tikslinės dotacijos, iš jų:
	99,69
	110,0
	159,30

	2.1.
	Šeimų, patiriančių socialinę riziką socialinei priežiūrai organizuoti
	38,15
	43,37
	53,70

	2.2.
	Asmenų su sunkia negalia socialinei globai organizuoti
	56,44
	57,83
	96,10

	2.3.
	Vaikų globos (rūpybos) išmokoms
	5,1
	8,7
	9,5

	3.
	LR valstybės biudžeto lėšos įv. programoms įgyvendinti:
būsto pritaikymo neįgaliesiems,
neįgaliųjų reabilitacijos
	

4,00
12,3
	

4,12
12,81
	

18,3
11,1

	4.
	ES struktūrinių fondų lėšos
	60,45
	59,24
	84,88

	5.
	Asmenų mokėjimai už socialines paslaugas
	24,52
	20,43
	22,00



11.1. Socialinių paslaugų finansavimo šaltinių įvertinimas
Pagrindinis socialinių paslaugų teikimo finansavimo šaltinis yra Savivaldybės ir Valstybės biudžetų lėšos. Tik nedidelę lėšų dalį sudaro ir paslaugų gavėjų mokamos lėšos ar Europos Sąjungos lėšos. Įvairios asociacijos savo veiklų vykdymui naudoja lėšas, gautas iš Savivaldybės biudžeto, taip pat dalyvauja projektinėse veiklose. 
12. Socialinių paslaugų finansavimo iš Savivaldybės biudžeto būdai
10 lentelė. Socialinių paslaugų finansavimas iš Savivaldybės biudžeto.
	Eil. Nr.
	Finansavimo būdai
	Lėšos (tūkst. Eur.)

	
	
	2019 m.
(tūkst. Eur)
	2020 m. (tūkst. Eur)
	2021 m. 
(tūkst. Eur)
planas

	1.
	Socialinių paslaugų pirkimas
	28,8
	-
	-

	2.
	Savivaldybės pavaldumo įstaigoms (Nemajūnų dienos centras)
	206,60
	274,46
	286,17

	3.
	Regioninių socialinių paslaugų įstaigoms pagal lėšų kompensavimo sutartis (Prienų, Suvalkijos, Šilavoto globos namai)
	25,5
	35,13
	55,00

	4.
	Nevyriausybinių organizacijų socialinės paskirties pastatų, automobilių išlaikymo finansavimas
	60,64
	50,53
	57,05

	5.
	Savivaldybės biudžeto lėšos, skirtos nevyriausybinių organizacijų veiklų projektams finansuoti
	39,00
	30,77
	20,00

	6.
	Kofinansavimas įgyvendinamų projektų, programų: būsto neįgaliesiems pritaikymo,
neįgaliųjų reabilitacijos
	
2,54
2,33
	
2,75
2,22
	
11,7
2,2

	
	Iš viso:
	354,13
	395,86
	432



13. Lėšos, reikalingos žmogiškųjų išteklių plėtrai
Siekiant efektyvesnio socialinių paslaugų organizavimo ir kokybiškesnio jų teikimo, būtinas nuolatinis dėmesys specialistų kvalifikacijos kėlimui. Kvalifikacijos kėlimui 2020 m. Centras panaudojo 2274 Eur, 2021 metais planuojama skirti – 2310 Eur.
Nuo 2021 m. sausio 1 d. padidėjus baziniam pareiginės algos dydžiui, minimaliesiems pareiginės algos pastoviosios dalies koeficientams, bei lėšoms už turimą kvalifikacinę kategoriją, o nuo 2021 m. liepos 1 d. socialinių paslaugų srities darbuotojams nustatytus minimaliuosius pareiginės algos pastoviosios dalies koeficientus didinant 30 procentų, darbuotojų atlyginimai nuo sausio 1 d. didės vidutiniškai 7,5 proc., o nuo liepos 1 d. – 15 proc. 

14. Savivaldybės organizuojamų socialinių paslaugų įvertinimas 
Birštono savivaldybėje užtikrinamas socialinių paslaugų teikimas įvairių socialinių grupių asmenims. Birštono savivaldybės finansiniai ištekliai pakankami socialinių paslaugų organizavimui bei teikiamų socialinių paslaugų kokybės užtikrinimui. Ilgalaikės socialinės globos poreikis Birštono savivaldybėje patenkintas, eilių nėra, sudaroma galimybė pasirinkti ilgalaikės globos vietą. Socialinių paslaugų teikimo kokybė periodiškai tikrinama Nemajūnų dienos centro, Skyriaus specialistų. Nusiskundimų iš gyventojų ar iš jų artimųjų dėl socialinių paslaugų kokybės negauta.

VII. PLĖTROS VIZIJA IR PROGNOZĖ
15. Socialinių paslaugų plėtros vizija.
Skyriaus veiklos siekiama vizija – tapti modernia bendradarbiaujančia įstaiga: 
· organizuojančia kokybiškų socialinių paslaugų teikimą Birštono savivaldybės gyventojams ir efektyviai vykdančia jai perduotas socialinės paramos funkcijas;  
· planuojančia aukšto lygio socialinių paslaugų plėtotę, orientuota į socialinę paslaugų gavėjų integraciją;  
· plėtojančia bendruomeninių socialinių paslaugų tinklą, ypatingą dėmesį sutelkiant paslaugų šeimai ir senyvo amžiaus asmenims plėtrai; 
· atitinkančia Savivaldybės ir šalies darnaus vystymosi principus; 
· gebančia mažinti socialinę atskirtį, didinti pilietinės visuomenės aktyvumą, aktyvinant jaunimą, vietines grupes ir kaimo bendruomenes.
Birštono savivaldybėje socialinės paslaugos prognozuojamos, atsižvelgiant į praėjusių metų gyventojų pateiktų prašymų skirti socialines paslaugas analizę. 2021 m. taip pat numatoma teikti bendrąsias ir socialinės priežiūros paslaugas, teiktas 2020 metais bei suaktyvinti asmeninio asistento, laikino atokvėpio paslaugų teikimą Savivaldybės gyventojams. Plėsti paslaugų prieinamumą jaunimui, patiriančiam socialinę riziką, atskirtį. Ilgalaikės ir trumpalaikės socialinės globos paslaugų poreikio senyvo amžiaus asmenims ir suaugusiems asmenims su negalia paslaugų tenkinimas išliks panašus. 
16. Savivaldybės biudžeto augimo perspektyva 
Kadangi numatyti biudžetą 3 metams yra sudėtinga, pateikiamos siektinos lėšos. Savivaldybės biudžeto dalis socialinėms paslaugoms per ateinančius 3 metus turėtų augti, kadangi didėja išlaidos socialinių paslaugų organizavimui, atlyginimai darbuotojams. Savivaldybės biudžeto per ateinančius metus perspektyvos nurodytos 11-oje lentelėje.  
11 lentelė. Planuojamas Birštono savivaldybės biudžetas: 
	Metai
	Įvykdytas ir prognozuojamas Savivaldybės biudžetas, tūkst. Eur
	Savivaldybės biudžeto dalis, planuojama skirti socialinėms reikmėms, proc.*

	2020
	12 349 tūkst. Eur *

	3,2

	2021
	  9 560 tūkst. Eur
	4,5 **

	2022
	  9 700 tūkst. Eur
	4,5 **

	2023
	  9 700 tūkst. Eur
	4,5


*Savivaldybės biudžetas su papildomomis lėšomis skirtomis su Covid-19 padariniams šalinti.
**numatomos lėšos gali kisti priklausomai nuo Savivaldybės biudžeto.
17. Finansinių ir žmogiškųjų Išteklių prognozė ateinantiems 3 metams
Numatomi finansiniai ištekliai, kurie leistų siekti geresnio socialinių paslaugų poreikio tenkinimo – 4,5 proc. Savivaldybės biudžeto išlaidos, skiriamos socialinėms paslaugoms.
Prognozuojami žmogiškieji ištekliai, kurie leistų siekti geresnio socialinių paslaugų poreikio tenkinimo – pastovaus psichologo etato atsiradimas Centre.
VIII. PLANO ĮGYVENDINIMAS IR PRIEŽIŪRA
18. Socialinių paslaugų plano įgyvendinimo priežiūros vykdytojai
Skyrius koordinuoja plano įgyvendinimą, rezultatus aptaria kartu su Administracijos vadovais, Savivaldybės socialinių paslaugų įstaigomis, nevyriausybinių organizacijų atstovais. Vertinama plano įgyvendinimo eiga, aptariamos iškilusios kliūtys, atsiradusios, siekiant numatytų tikslų ir uždavinių, ieškoma galimų alternatyvių sprendimų.
19. Socialinių paslaugų plano įgyvendinimo priežiūros etapai ir įvertinimo rezultatai
Skyrius renka, sistemina ir analizuoja informaciją apie Savivaldybės teritorijoje teikiamas socialines paslaugas. Atliekama socialinių paslaugų poreikio analizė. Socialinių paslaugų įstaigos ir organizacijos teikia suteiktų paslaugų mėnesines ataskaitas, metines biudžeto vykdymo ir veiklos ataskaitas. Skyrius analizuoja ir vertina, kaip socialinių paslaugų įstaigos, organizacijos įgyvendina plano tikslus ir uždavinius, ar efektyviai ir taupiai naudojamos lėšos. 
Savivaldybės interneto svetainėje pateikiamas plano projektas, Savivaldybės gyventojams sudaromos sąlygos pareikšti nuomonę ir vertinti socialinių paslaugų teikimą, teikti pasiūlymus dėl socialinių paslaugų efektyvumo. 
Plano įvertinimo rezultatai bus palyginami su III skyriuje nurodytu 2021 m. priemonių planu. Vertinant, bus aptariamos iškilusios plano įgyvendinimo kliūtys laukiamiems rezultatams pasiekti, ieškoma kliūčių šalinimo būdų.
20. Pasiektų rezultatų, tikslų ir uždavinių analizė, numatytų vykdyti priemonių efektyvumas
Per metus pasiektų rezultatų, tikslų ir uždavinių analizė, numatytų vykdyti priemonių efektyvumas bus vertinamas pagal šiuos kriterijus: 
12 lentelė. 2020 metais pasiektų rezultatų, tikslų ir uždavinių analizė.
	Eil. Nr. 
	Socialinių paslaugų efektyvumo vertinimo rodikliai
	2019 m.
	2020 m. 

	1.	
	Savivaldybės biudžeto išlaidos per metus socialinėms paslaugoms, tenkančios vienam Savivaldybės gyventojui
	77,56
	87,96

	2.	
	Valstybės skirtų dotacijų santykis su Savivaldybės biudžeto lėšomis, skiriamomis socialinėms paslaugoms, proc.
	1/3,55
	1/3,59

	3.	
	Socialinės globos ir socialinės priežiūros gavėjų skaičiaus santykis su bendru Savivaldybės gyventojų skaičiumi, proc.
	2,65
	2,16

	4.	
	Regioninių socialinių paslaugų gavėjų skaičiaus santykis su kitų socialinių paslaugų (išskyrus bendrąsias socialines paslaugas) gavėjais
	1 / 4,76
	1/3,21

	5.	
	Socialinių darbuotojų ir socialinių darbuotojų padėjėjų skaičius Savivaldybėje, tenkantis 1 tūkst. Savivaldybės gyventojų
	4,92
	5,01

	6.	
	Socialinių paslaugų poreikio patenkinimo procentas (asmenų (šeimų), kurių socialinių paslaugų poreikis yra patenkintas, santykis su asmenų (šeimų), kurių socialinių paslaugų poreikis yra įvertintas, skaičiumi)
	100
	100



21. Socialinių paslaugų plano viešinimas
2021 metų Socialinių paslaugų planas, jo vykdymas, rezultatai bus viešinami Birštono savivaldybės interneto svetainėje www.birstonas.lt.
___________________



Pensinio amžiaus gyventojai	Darbingo amžiaus gyventojai	Vaikai	0.27539999999999998	0.59189999999999998	0.13270000000000001	

Išvykimą deklaravusių asmenų skaičius	
2015 m. 	2016 m.	2017 m.	2018 m.	2019 m.	2020 m. 	62	101	123	50	57	25	Atvykimą  deklaravusių asmenų skaičius	
2015 m. 	2016 m.	2017 m.	2018 m.	2019 m.	2020 m. 	259	294	275	266	273	254	



Šeimų, patyrusių socialinę riziką, skaičius	
2015-01-01	2016-01-01-	2017-01-01	2018-01-01	2019-01-01	2020-01-01	2021-01-01	23	25	23	25	15	15	14	Šeimose augančių vaikų skaičius	
2015-01-01	2016-01-01-	2017-01-01	2018-01-01	2019-01-01	2020-01-01	2021-01-01	63	66	55	51	30	28	26	



Įregisruota bedarbių per metus	
2015 m.	2016 m.	2017 m. 	2018 m. 	2019 m. 	2020 m. 	330	335	290	252	279	337	Registruotų bedarbių skaičius metų pabaigoje	2015 m.	2016 m.	2017 m. 	2018 m. 	2019 m. 	2020 m. 	196	141	149	155	165	290	Vidutinis metinis bedarbių skaičius 	2015 m.	2016 m.	2017 m. 	2018 m. 	2019 m. 	2020 m. 	194	146	117	147	155	211.8	



Bedarbių skaičius	
16-19 m.	20-24 m.	25-29 m.	30-34 m.	35-39 m.	40-44 m.	45-49 m.	50-54 m.	55-59 m.	60-64 m.	12	30	22	23	19	25	29	44	49	37	

Asmenų skaičius	
Įgiję aukštąjį universitetinį išsilavinimą	Įgiję aukštąjį neuniversitetinį išsilavinimą	Įgiję vidurinį išsilavinimą	Įgijęs pagrindinį išsilavinimą	Įgiję pradinį išsilavinimą su prof. kvalifikacija	Įgiję pradinį išsilavinimą be prof. kvalifikacijos	41	55	73	23	2	0	

